Arteko ikuspegiak: Goya\nBarroko garaia ondoren lan egin zuen. Bere kontraesanak dominatu zituzten bi joeraka urreko artearen kontzeptzioaren aurkako jarrera eta espresio berri baten gogoa dira.\nZaragozan hasi zenb ere formakuntza baina 17 urte zituela Madrilera joan zen non bere estiloak Tiepolo, Mengs eta pintore beneziarren eragina jaso zuen. Italiara joan zen freskoen teknika ikasteko eta itzuli zenean Pilarreko gangetako enkargua jaso zuen. Behin Madrilen zegoela, tapizetako marrazkiak egiten has izen, hasiera arrantza eta ehizari buruzko eszenak, frantziar eraginekoak, baina gehienetan herritarren ohiturak zelaietan. Velazquez Rembrandt eta naturaren eraginak jaso zituela esaten zuen.\n1780an San Fernandoko akademiako kidea aukeratu zuten Cruzifixioa bidali zuenean akademiako normak jarraituz. 1785an Gorteko pintorea bilakatu zen. 1792an gorra geratu zen eta bere lanaren alaitasuna desagertu zen eta koloreak ilunagoak bihurtu ziren, pintzeladak askeagoak eta espresiboagoak.Gortera margotzeaz gain bere buruarentzat margotzen zuen ere. Ez zen monarkiaz kezkatu, hauek berarentzat posatu nahi bazuten ere eta margotu zituenean haien ahuleziak mihisean egin zituen, benetako izaera irudikatuz.\nBere erretratuek emakume eta haurren xarma irudikatu nahi dute. Batzuk azken argi bat bezala dira ondoren Goya erretiratu zelako Quinta del Sordoko isolamendura. Bitartean gerra napoleonikoak gertatzen ari ziren. Herriko jendeak hauetan sufritutako egoerak Goyarengan sentimendu garratzak sortu zituen eta bere artea egoera eta pertsona hauek erasotzeko erabili zuen.\n1810 eta 1814 bitartean bere grabatuetako serie famatuak –Gerrako desastreak –eta gerrarekin lotutako margoak egin zituen, Bi lan hauetan kolorearen boterea ikusten da. Bukaera ez da garrantzitsuena. Iraultza bat dira artean eta pinturaren helburuan. Gerra irudikatzen zen balio gabeko gauza bat, aintzarik gabekoa eta lehenengoz aldiz ez zegoen heroerik, hildakoak eta hiltzaileak baizik.\nBere bizitzako azken partean, Frantziara joan aurretik, bere Quintako hormak pintura beltzez dekoratu zituen, bere ekoizpeneko parterik misteriotsuena eta estrobertituena. Era askotan Espainiako espiritua pertsonifikatu nahi zuen non boterea eta edertasuna airean desegiten ziren.\nGrabatuetako lau serie ekoiztu zituen: Kapritxoak, Gerrako Desastreak, Tauromakia eta Kirtenkeriak. Denak krisiko garai desberdinetan eginak. Orokorki kritikoak izateko joera izaten dute bai gizartean baite bere garaiarekin, eta honek Inkisizioa erne jarri zuen. Lan hauek eskaini zioten askatasunez ekoizteko aukera, enkargatutako lanaren zerbitzu gabe.\nBurdeos-en hil zen 1828.ean.


DONAMARIAKO DORREAK, 500 URTE LUZEKO HISTORIA : Zazpi aldizkaria\nUzt, 2017 Casa Torre, Donamaría, Navarra, Bertiz, Baztán, Visitas guiadas\nErdi Aroko Nafarroako nobleziaren ohiko eraikuntzetako bat ezagutu nahi baduzu, Donamaria herria bisitatzeko gomendioa egiten dizugu (Doneztebetik eta Bertizko Jaurerritik oso gertu). Nafarroako Iparraldeko udalerri honetan dago Jauregia dorretxea. XV. mendeko jauregia kultura ondasuntzat jo dute eta urte osoan zehar bisitatu ahal da hitzordua 652 162 103 telefonoaren bidez edo jauregiarte@gmail.com helbidean eskatuz. Sarreraren prezioa 4€-koa da.\nDonamariaren sarreran dago. Jauregia dorretxea 500 urte luzeko historia duen jauregi dotorea eta soila da. “Ohol Etxea” izenaz ezaguna da eta lau solairuk eratzen dute eraikina: Bi harrizkoak dira eta beste biak egurrezkoak . Jauregian egin den zaharberritze prozesuari eta Nafarroako dorretxeen iraganari buruzko erakusketa bat dago barruan.\nKultura ondasuntzat jo zuten eta 2000 -2001 aldian egin zen zaharberritzea. Lehenengo jarduketen xedea jauregiaren harlanduzko oinarria izan zen, eta kasu horretan ez zen konponketa handirik behar izan. Geroago, egurrezko bi solairuak zaharberritu ziren. Pieza batzuk beste berriez ordezkatu behar izan badira ere, duela 600 urteko habe handiak kontserbatu dira, baita barruko egurrezko armazoia eta lurzoruko egurra ere bai.\nEraikin ospetsu hau titulartasun probatukoa bada ere, Carmen eta Ángeles Peralta jabeek publikoari irekitzea erabaki dute. Iaztik, Bertizko Partzuergo Turistikoak eta Nafarroako Gobernuko Kultura eta Turismo Departamentuak Jauregia dorretxerako bisitaldi gidatuak antolatzen ditu bere historia ezagutzera emateko.\nBisitariarentzako erakargarritasun handienetako bat ganbara bisitatzea da. Toki horretan garia lehortzen zen eta hartara iristeko, egurrezko eskailera batetik igo behar da. Sentitzen den lehenengo inpresioa barruan dagoen argi berezia da, eta, bigarrena, akustika da. Kanpoko zaratak, alegia txorien doinua eta ibaiaren zein euriaren zurrumurrua era magikoan antzematen dira dorrearen alde horretan. Hori dela eta, musika-kaxa batekin alderatu dute batzuek.\nSolairu guztiak bisitatzen dira eta jauregiaren barruan dagoen erakusketa bat ere ikusi ahal da. Bertan, Erdi Aroko eraikuntza mota horri buruzko informazioa ematen da. Beheko solairuan, eraikinean egin den zaharberritzea azaltzen da eta lehenengo solairuan, berriz, higiezinaren alderi historikoak: zer den dorretxe bat, zeintzuk diren bere funtzioak, tipologiak eta Nafarroan kontserbatu diren beste adibide batzuk.\nBisitaldiak asteburuetan eta jaiegunetan egiten dira 12.00etatik 17:00etara. Bisitaldiak aurretik hitzartu behar dira Bertiz Partzuergora aurretik deituz (948 592323) edo 699 212226 telefono mugikorrera.\nBertizko Turismo Bulegoa – Nafarroako Gobernua Tel.: 948 59 23 86.\nwww.turismonavarra.es (Nafarroako Turismo ataria)


Amaitzen ari garen mundua | Uberka Bravo\nHasiera » Sailkatu gabea » Amaitzen ari garen mundua\nAmaitzen ari garen mundua\naiera baten atarian gaudenez erditze berri baterako prestatu beharko gara, goxo baina indarrarekin bultzatzen hasi, etortzear dena osasuntsua eta zoriontsua izan dadin.\nErditze horrek emango digun izaki berriak ez ditu guda humanitarioa bezalako kontzeptu zinikoak ezagutuko, batzuen mesederako eraikitako mundua ez baita egongo, ezta ehun milaka hildako eragiten dituzten gudak ere. Demokrazia ez da alderdi politikoak bozkatzeko aukera izatea izango, egunerokoan partehartzeko eta erabakiak hartzeko aukera edukitzea izango da. Arduraz jokatzeko, ez ditugu modu arduragabean guri dagozkigun gaiak beste batzuen esku utziko.\nGure haur jaioberriak behar afektibo, sozial eta ekonomikoak beteta izango dituenez ez da kalean eskale ibiliko eta gelakideak, hori izango dira, kideak. Lagunekin aurrez aurre harremanduko da eta haiekin hitz egiteko atariko botoiak sakatuko ditu, ez mugikorrekoak. Lagunak ez dira soilik ezagutzen direnak izango, ezezagunak ere lagunak izango dira eta beraz, lagunei ez die beregana gerturatzea galaraziko dien harresirik eraikiko. Bakardadea eta tristezia bere izaeraren zati naturala izango dira eta ez ditu ukatuko, ezta ordenagailuan borrokatuko ere.\nGatazkak biziko ditu horrela hazi egingo baita. Ez da makurraraziko eta aldi berean gatazkak hitzekin konponduko ditu. Uniformedun hiltzaile eta torturatzaileak ez dira zigorgabe geratuko eta ez dute inongo aginte moralik izango beste batzuei jarrera egokia zein den inposatzeko.\nHeriotza ez da Jainkoaren ezta medikuen erabakien menpe egongo, bere bizitza zikloa onartuko baitu eta heriotzarekin topo egin nahiko balu, bere erabaki arduratsuaren ondorioa izango da.\nZibilizazioa ez da naturatik aldenduta dagoen jendartea izango. Helmugarik gabe eta korrika doan jendartea zentzugabea izendatua izango da. Jaioberriak, osasuntsua izango denez eta ondokoen osasuna zainduko duenez, ez du zabor askorik sortuko eta ez da horiek erreta arazoa amaituko duela pentsatzeko bezain ergela izango.\nInozoak ez dira existituko eta beraz ez da bizi baldintzak okertzen dituzten inozoengatik gobernatua izango. Mundua koloreko jendearekin osatua dagoenez, kolore guztiak onartuko ditu berea izango balitz bezala. Berak ere, inozoa ez denez, ez ditu hizkuntzak desagertzen utziko, horiek ere bere parte direlako eta koloretako mundua eraikitzen dutelako. Ondokoa maitatuko du, bere orientazio sexualei zein generoari erreparatu gabe.\nPrest al zaude erditze berrirako? Bultza gogor orduan, zu baitzara izaki berriaren gurasoa.\nShuarrak edo desagertzeko atarian dauden herriak\nKolonbiako bake akordioak kaleko giroan\nIran biran, azkenekoa\nJon(e)k Iran biran, azkenekoa bidalketan\nNahikovic(e)k Yazd eta Isfahanen biran bidalketan\nNahikovic(e)k Teheranen biran bidalketan


Distopietatik ikasi, utopiak eraikitzeko – etzi.pm\nHasiera/Portada, Teknologia/Distopietatik ikasi, utopiak eraikitzeko\nDistopietatik ikasi, utopiak eraikitzeko\nZientzia fikzioak etorkizun posibleak ekartzen dizkigu, baina etorkizun horietako asko batzuetan distopikoak izan ohi dira. Gaur egungo joerarik txarrenak edo okerrenak etorkizunean proiektatu eta emaitza utopia posible batetik urrutien dagoen hori hain zuzen.\nBada, niretzako horietako askok ikasteko balio dute. Gustatzen ez zaidana kendu edo beste era batera interpretatuz, errealistagoak direnak baino baliagarriago egiten zaizkit askotan. Etziko lehen komunikazio honetan 5 liburutako ibilbide labur bat proposatzen dizuet.\nNobela honetan munduak XXI. mendea irudikatzen du. Bertan estatuek, korporazio handiek, zein GKEk maila globalean jokatzen duten papera aztertzen da.\nTexas, Grenade, Afrika… lokalizazio ugari eta gatazka globalen ikuspegi oso interesgarria erakusten du. Gaur egun gertatzen ari diren gauza asko ulertzen laguntzeko baliagarria.\n[box type=”note”]Bereziki: Politologo eta soziologoentzat[/box]\nThe Diamond Age: Or, A Young Lady’s Illustrated Primer – Neal Estephenson\nBizitza gogorra izan duen neska gazte bat protagonista duen postcyberpunk nobela. Mundua phyle-etan dago banatua, batzuk tribu, herri, politika… dute oinarri, baina badira phyle sintetikoak ere, beste ezaugarri eta identitate batzuen baitan biltzen direnak.\nMundu horretan, klase baxukoa den Nell-ek aurrera egin beharko du, bere irakaskuntza prozesua gidatuko duen “liburu elektroniko” baten laguntzaz.\n[box type=”note”]Bereziki: Irakasle eta pedagogoentzat[/box]\nDistopia honetan AEBk kontrolatzen dituen herrialde gehienak neoliberalismoaren atzaparretan erori dira. Estatuak ia ez du kontrolik eta korporazioek arlo gehienak kontrolatzen dituzte. Polizia enpresa pribatu bat da eta alokatu zenezake dirua baduzu. Pertsonen abizena enpresaren izena izan ohi da.\nMunduaren egituraketa oso interesgarria erakusten digu nobelak. Oso ezagunak diren multinazionalen izenak ere protagonista dira maiz, Nike kasu. Nobelarekin batera, nazio propioa eraikitzeko Nationstates online jokoa ere martxan jarri zuten.\nHitzek duten indarra eta kontrol gaitasunari buruz hausnartzeko nobela. Gure pribatutasuna eta sentimenduak azalerazi edo ezkutatzeari buruzko hausnarketa bat ere bada, thriller bihurtuta hori bai.\nPoetak izeneko elkarte sekretuko partaideek mundua kontrolatzen dute eta Emily, kalean bizi den neska batek, erakundea kolokan jarriko du. Istorio lerro orokorrazt gain, tartean egileak hausnarketarako mezu eta eztabaida laburrak ere txertatzen ditu, istoriari sakontasuna emanez.\n[box type=”note”]Bereziki: Kazetari, hizkuntzalari eta idazleentzat [/box]\nIzozteko adina – Harkaitz Cano\nSinopsia: Baobil hirian gaude (lehen Bilbao). Distantziak ezabatuak izan dira ia eta hilezkortasuna ez da urrun: aurten egingo da, azkenik, Izozte Aktari buruzko erreferenduma. Denboraren orea menperatu du gizakiak. Baita memoria ere. Rewind eta forward. Gure esku dago oroitzapenak noiz eta non gordailatu, nori eskualdatu eta nori ez. Euskara ere ez da garai batean erabiltzen zen berbera: bilbatua hitz egiten da orain, ingelesarekin nahastutako euskara.\nKorporazioen menpeko mundu globalizatuan, ez dirudi Euskal Protektoratuak behar adinako autonomiarik duenik. Eta hori guztia gutxi balitz, Guggenheim gainean presentzia mehatxugarri bat azaldu da…\n[box type=”note”]Bereziki: Euskaldun eta bilbotarrentzat [/box]\nEXTRA: Ubik – Philip K. Dick\nNobela honi buruz hobe ez ezer esatea, behar duzun guztia baita Ubik.\n[box type=”note”]Bereziki: Komunikazio langile eta eroentzat [/box]\nIrudia: “049El camino del frayle” by Mauricio García Vega – Mauricio García Vega. Licensed under CC BY-SA 3.0 via Wikimedia Commons.\nInformazio faroa 2014-09-06\n10:25 pm 2014-09-08\nDistopietatik ikasi utopiak eraikitzeko #etzi http://t.co/zqL0pdXQKG @teketen bidez\n10:27 pm 2014-09-08\nRT @etzipm: Distopietatik ikasi utopiak eraikitzeko #etzi http://t.co/zqL0pdXQKG @teketen bidez\n10:30 pm 2014-09-08\n11:09 pm 2014-09-08\n12:26 pm 2014-09-09\n#eK Distopietatik ikasi, utopiak eraikitzeko http://t.co/bfi4ovhC0e\n1:38 pm 2014-09-09\nRT @birasuegi: #eK Distopietatik ikasi, utopiak eraikitzeko http://t.co/bfi4ovhC0e\n3:44 pm 2014-09-09\n@teketen-ek irakurgaiak proposatuz http://t.co/UmEBwTrtY3 Mila esker!\n5:52 pm 2014-09-09\nDistopietatik ikasi, utopiak eraikitzeko http://t.co/vx0yKVB7R8 Etzi PM gune berrian @teketen ek. Film distopikorik bada gure katalogoan.\n7:34 pm 2014-09-09\nRT @XabierAnza: @teketen-ek irakurgaiak proposatuz http://t.co/UmEBwTrtY3 Mila esker!\n7:36 pm 2014-09-09\nRT @azpitituluak: Distopietatik ikasi, utopiak eraikitzeko http://t.co/vx0yKVB7R8 Etzi PM gune berrian @teketen ek. Film distopikorik bada …\n10:34 am 2014-10-27\nSorta honetatik, Lexicon irakurri dut. Interesgarria, baina ez nuke esango distopia bat denik. Gehiago da “magia modernoko” eleberri moduko bat; mundu garaikide normala da ageri dena, gure egunerokoa, baina erakunde berezi bat dago superbotere moduko batzuk dituena. Ñabardurak ñabardura, gustura irakurri dut, eta Max Barryren bestea lortzen saiatuko naiz. Eskerrik asko gomendio hauengatik.\nPingback-a: Etorkizunari buruz - etzi.pmetzi.pm\nPingback-a: Jendartea eta teknologia uztartuz: udaran irakurtzeko artikulu bilduma - Teketen\nPingback-a: Jendartea eta teknologia uztartuz: udaran irakurtzeko artikulu bilduma - etzi.pmetzi.pm


“OSO GARRANTZITSUA IRUDITZEN ZAIT IKUSPEGI OROKORRARI OINARRIZKO ZIENTZIA GEHITZEA” | elinberri\n“OSO GARRANTZITSUA IRUDITZEN ZAIT IKUSPEGI OROKORRARI OINARRIZKO ZIENTZIA GEHITZEA”\nArg. Irati Rodilla Ojeda\n2019. urtarrilak 20 Albisteak, Albisteak-Elhuyar\nIrati Rodilla Ojeda Fisioterapian graduatu zen, baina, lanean ari den arren, ez dabil pazienteak tratatzen, Farmakologian doktoretza egiten baizik. Dioenez, aurretik ikasitakoaren erabat osagarria da orain egiten ari dena, minaren aurka erabiltzen diren opioideen eraginkortasuna eta tolerantzia hobetzeko ikertzen ari baita.\nBatxilergoan abiatu zuen horra eraman duen bidea: “Argi nuen osasun-zientzietako zerbait egin nahi nuela, baina ez Medikuntza, beste zerbait”. Hala, batxilergo biosanitarioa egin ondoren, eta unibertsitatera sartu aurretik, Diagnosi klinikoen laborategiko teknikari izateko ikasketak egin zituen, bi urtetan. Bigarren urtearen hasieran, Fisioterapia gradua jarri zuten EHUn, Leioan, eta, bukatutakoan, hara joatea erabaki zuen.\n“Batxilergoa bukatu nuenean, ez zitzaidan bururatu ere egin Fisioterapia egitea, seguru asko, kanpora joan behar zelako, baina, bertan izanda, animatu egin nintzen. Ez da ohiko bidea, laborategitik pazienteak zuzenean tratatzera igarotzea ekartzen baitu, baina oso gustura egin nuen,” aitortu du Rodillak.\nEta batxilergoan Fisioterapia aukeratzea bururatu ez zitzaion bezala, graduko ikasketak hastean ez zuen pentsatu inoiz tesia egingo zukeenik. “Alabaina, lehen eta bigarren mailen artean, graduko irakasle bat ezagutu nuen, eta hura tesia egiten ari zen Farmakologiako talde batean, hain juxtu, ni orain nagoen talde berean”.\nAzaldu duenez, talde horrek analgesiko opioideak ikertzen ditu: “Opiodeak oso analgesiko onak dira, baina tolerantzia, mendekotasuna eta adikzioa eragiten dute. Irakasleari esperimentu batzuetan laguntzen hasi nintzen, asko gustatu zitzaidan, eta graduaren amaieran tesia egitea erabaki nuen. Horretarako, Farmakologia masterra egin nuen aurretik, eta orain tesiaren bigarren urtean nago”.\nRodillak aldaketa handia izan dela onartu du, beste gradu batzuetan Fisioterapian baino ohikoagoa delako tesia egitea. “Hala ere, pozik nago. Egia da une batzuetan gogorra dela: ordu asko ematen dituzu laborategian, artikulu asko irakurri behar dituzu eta lan handia ematen du, baina gustuko dut. Asko ari naiz ikasten, eta oso garrantzitsua iruditzen zait fisioterapeutak pazienteaz izan dezaken ikuspegi orokorrari oinarrizko zientzia gehitzea. Horrela, teknika jakin bat aplikatzeaz gain, maila molekularrean edo zelularrean gertatzen dena ezagutu dezaket, eta hobeto ulertuko dut zerk funtzionatzen duen eta zergatik, zer komeni den…”.\nHaren esanean, tesian ikasten ari denari esker, hobeto ezagutzen ditu minaren eta analgesiaren mekanismoak, eta hori, berez interesgarria izateaz gain, oso baliagarria da tratamendu fisioterapeutikoa hobetzeko. “Eta baita alderantziz ere: Fisioterapiak ematen duen ezagutzak ere osatzen du osasunari eta gaixotasunari buruzko jakintza. Gainera, fisioterapeutak medikuak baino denbora gehiago igaro ohi du pazientearekin, eta hark ez dakizkien xehetasunak ezagutzen ditugu guk. Ondorioz, tratamendu osoagoa eman diezaiokegu. Horrek asko asebetetzen nau”.\nIkerketaren aurkia eta ifrentzua\nOro ez da urre, ordea, eta alde txarrak ere topatzen dizkio ikertzaile-lanari: “Lantegi gogorra izateaz gain, baldintzak ez dira onak izaten, eta ez dugu jakiten jarraitzeko aukera izango ote dugun. Oso zaila da egonkortzea, eta etorkizuna oso zaila jartzen digute. Paper pila bat bete behar dira, epeak luzatu egiten dira, gero eta diru eta aukera gutxiago daude… Horretan denbora eta ahalegin gehiegi xahutzen dugu”.\nAldiz, ikerketa-prozesuak berak izugarrizko motibazioa eragiten dio: “Galdera berriak egitea, haiei erantzuteko moduak probatzea, emaitzak alderatzea… Horrek guztiak benetan erakartzen eta betetzen nau. Gainera, nire arloan diziplinartekotasun handia dago, eta hori oso aberasgarria da”.\nEtorkizunera begira, ikertzen jarraitu nahiko luke, baina klinikara ere hurbildu nahiko luke. Hala, ikastaroak egiten ditu, Fisioterapian ikasitakoa ez ahazteko eta sakontzen jarraitzeko, eta irakasle izateko ere trebatzen ari da. Azkenik, euskara ikasten dabil; “paziente euskaldunek eskertuko dutela uste baitut”.\nIrati Rodilla Ojeda\nBilbon jaioa da, 1992ean. Diagnosi klinikoen laborategiko teknikari zikloa egin ondoren, Fisioterapia ikasi zuen EHUn. Jarraian, Farmakologian masterra egin zuen, Medikamenduen Garapena, Baliospena eta Erabilera Arrazionala Unibertsitate Masterra, hain zuzen, eta orain doktoretza egiten dabil, EHUren Medikuntza eta Eritzaintza fakultateko Farmakologia sailean.


Indarkeria sexista lehen mailako arazo politikotzat har dezaten exijitu du Emakumeon Mundu Martxak | LAB SINDIKATUA\nIdazkaritzak Idazkaritza Feminista Indarkeria sexista lehen mailako arazo politikotzat har dezaten exijitu du Emakumeon Mundu...\nHauxe da Euskal Herriko Emakumeon Mundu Martxak igorritako oharra:\nBeste behin ere emakume bat eraila izan da eta Euskal Herrian agertu da bere gorpua. Izan ere, Sophia Losche 28 urteko emakumea eta migratzaileen aldeko aktibista alemaniarra zenaren gorpua aurkitu zuten atzo ekainaren 21ean Asparrenako gasolindegi baten ondoan. Politika munduko aktibista zen, unibertsitateko partidu sozialdemokratako presidentea izan zen bi urtez eta 2016tik dagoen errefusiatuen krisian Borders Kitchen izeneko gobernuz kanpoko erakunde batean bolunatrio moduan lanean egon zen Lesbosen. Eta berri hau Manada kasuko epaituak kalera aterako direla jakin dugun egun beran gertatu da.\nBeste behien ere emakumeok kalean libre eta aske izateko ditugun oztopoak agerian geratu dira. Baita juztizia patriarkala dela, erasotzaileak kalean daude epaia egon arren hau irmoa ez dela argudiatuz, naiz eta badauden bitartekoak hau gerta ez dadin.


Zibergara | zibergara.net\nEgilearen artxiboa: Zibergara\nHirugarren urtez Elkartela proiektuko Telegrameko horma digitalian Bergarako herrigintzan afitxak ekartzen dittugu hona.\n2019xai begiratuz gero, herrixak 12 hilabetetan sortutako afitxetatik 170 harrapatu dittugu. Eta aurten 250 kidien langa gainditu dogu @elkartelan.\nHemen doiaz kartel danak, aukeratu zure gustokuenak ilbeltzan (urtarrilan) 12a aurretik.\nBozkatzeko: tick egin kartelan ezkerrian dagon karratu txiki zurixan (hiru kartel aukeratu gehixenez) eta 170 eta piku kartel beherago daguen “Vote” botoia sakatu.\nZein da 2019ko elkartela onena?\n(8%, 8 Votes)\n(5%, 5 Votes)\n(4%, 4 Votes)\nKategoria Uncategorized 2020/01/02 egilea Zibergara.\nBigarren urtez Elkartela proiektuko Telegrameko horma digitalian Bergarako herrigintzan afitxak dakarguz hona.\n2018xai begiratuz gero, 260 afitxetatik gora sortu dittu herrixak 12 hilabetetan (iaz baino 70 gehixau). Eta lotazillian (abenduan) 200 kidien langa gainditzeko puntuan gare @elkartelan.\nHemen doiaz kartel danak, aukeratu zure gustokuenak ilbeltzan (urtarrilan) 14a aurretik.\nBozkatzeko: tick egin kartelan ezkerrian daguen karratu txiki zurixan (hiru kartel aukeratu gehixenez) eta 200 eta piku kartel beherago daguen “Vote” botoia sakatu.\nKategoria Uncategorized 2019/01/01 egilea Zibergara.\nUrte bete pasau jaku Elkartela proiektua hasi eta Telegrameko horma digitalian Bergarako herrigintzan afitxak itsasten hasi ginanetik.\n2017xai begiratuz gero, 200 afitxetatik gora sortu dittu herrixak 12 hilabetetan. Lotazillian (abenduan) 100 kidien langa gaindittu ginuan @elkartelan.\nBi mugarrixak ospatzeko, herrixan sortutakua balorian jartzeko, gure ondaria zaintzeko eta kartelgile artistak omentzeko, Elkartela 2017 lehiaketa martxan jartzia erabaki dogu Zibergarako kidiok. Hemen doiaz kartel danak, aukeratu zure gustokuenak ilbeltzan (urtarrilan) 12xa aurretik.\nKategoria Uncategorized 2018/01/03 egilea Zibergara.\nUrtero bezala, gabonetako bilera berezia deitzen dugu ahalik eta Bergarako ziberlagun gehien elkarrekin izan gaitezen. Bilera eguna Urtarrilaren 2a izango da (Larunbata) eta goizeko 11:00an elkartuko gara Kartzela Zaharreko atean.\nBilera bat baino katxarreo egun polit bat izango da, horren ostean batera bazkaltzeko aukerarekin gainera.\nHemen egun handi honetarako agenda proposamena:\n11:00-12:00: Proiektuen egoera: MokolokoM, Liburutegi Digitala, Zi-Fi idazlanak (solarpunk), Guifi.net\n12:00-13:00: Txapa Web: RSS experimentazioa\n13:00-14:30: Tween Peaks-eko kapitulu baten azpitituluen euskaratzea (seguraski bizkorrago)\n14:30-******: Bazkaria eta larunbateko magiak erabakitzen duena\nAurrez etortzeko asmoa kontsolidatu nahi baduzu idatziguzu kontaktua@zibergara.net email helbidera etorriko zarela esaten.\nAnimatu eta gerturatu Bergarosferara!\nKategoria Uncategorized 2015/12/25 egilea Zibergara.\nWebgune garapen tailerra auzolanean Idazlaguna proiektua aitzaki\nOtsailak 6, ostirala, 17:00ean Bergarako udaletxeko lehenengo solairuan, webgune garapen tailerra gidatuko dugu Zibergarakook.\nIdeia, Idazlaguna proiektuaren webgunea auzolanean garatzea da, eta bide batez, norberak bere webgunea/bloga eta domeinu propioak era autonomo batean nola lortu azalduko dugu.\nWordPress, .EUS domeinuak, Dreamhost, posta-zerrendak eta abar luze bat, guztia giro informal batean taller formatuan. Ekarri zure ordenagailua eta animatu, sarrera librea da!\nKategoria Uncategorized 2015/01/31 egilea Zibergara.\nUrtea bukatu aurretik, Zibergarako bilera bat egingo dugu:\nNoiz: Abenduak 20, arratsaldeko 19:00ean\nNon: Bergarako Gaztetxeko atean (gero mugituko gara norabait)\nGuifi.net update eta Basic Internet\nLiburutegi digitala eta zientzia fikziozko lehiaketan inguruan zer egin\nBlogak eta Mokolokom\nKategoria Uncategorized 2014/12/15 egilea Zibergara.\nEkainak 17: Zibergara + Etxepare RAP\nMartitzenean arratsalde ezberdin baterako proposamena hilaren 17.ean Bergarako Kartzela Zaharrean:\n18:00ean: Zibergararen inguruko aurkezpen eta tertulia txiki bat, eskuartean zer dugun azaltzeko.\n19:00ean: Etxepare Rap. Imanol Epelde Zarauztarraren proposamen berritzailea euskal literatura erritmo garaikideekin.\nZibergara: urtebete kontakizuna saretzen\nKategoria Uncategorized 2014/06/13 egilea Zibergara.


Urtarrilaren 29an hasiko dira Mugikortasun Planaren parte hartze saioak Iruñeko auzoetan | ParticiPartePMUS\nUrtarrilaren 29an hasiko dira Mugikortasun Planaren parte hartze saioak Iruñeko auzoetan\nOtsailaren 28ra arte, 18 saio parte hartzaile eginen dira auzoetan, eta 17 udalerritan egindako saioei gehituko zaie\n2018ko urtarrilaren 25a – Heldu den urtarrilaren 29an hasiko dira saio parte hartzaile eta informatiboak Iruñeko auzoetan Iruñerrirako Hiri Mugikortasun Iraunkorreko Planaren (IHMIP) parte hartze prozesuaren barnean.\nGogorarazi behar da, joan den abenduaren 11an hasi zirela Iruñerrirako Hiri Mugikortasun Iraunkorreko Planaren prozesu parte hartzailearen lurralde tailerrak. Lurralde saioak egiten ari dira Iruñerriko 17 udalerritan eta heldu den urtarrilaren 29tik aurrera, Iruñeko 18 auzoetan.\nIruñerriko Mankomunitateak, Nafarroako Gobernuak eta Eskualdeko Hiri Garraioaren barne dauden 18 udalek sustatutako egitasmoa da Iruñerrirako Hiri Mugikortasun Iraunkorreko Plana (IHMIP), Iruñerriko herritar guztiengana iristeko helburuarekin eta planak dituen 19 ekintza estrategikoen inguruan haien ideiak proposatzeko helburuarekin.\nAuzoetan eginen diren saioak\nIruñeko auzoan antolatutako saio parte hartzaile eta informatiboak hurrengoak dira:\n• Azpilagaña: urtarrilaren 29an 19:00etan Azpilagaña Ikastetxe Publikoan.\n• Etxabakoitz: urtarrilaren 30ean 19:00etan Nicasio de Landa Ikastetxe Publikoan.\n• Iturrama: otsailaren 1ean 19:00etan Iturramako Civivoxean.\n• Txantrea: otsailaren 2an 19:00etan Txantreako Liburutegi Publikoan.\n• Arrotxapea: otsailaren 5ean 19:00etan Civivox Jus la Rochan.\n• Sanduzelai: otsailaren 6an 19:00etan Sanduzelaiko Civivoxean.\n• Donibane: otsailaren 7an 19:00etan Jose María de Huarte Ikastetxe Publikoan.\n• Ermitagaña-Mendebaldea: otsailaren 8an 19:00etan Ermitagañako Ikastetxe Publikoan.\n• II. Zabalgunea: otsailaren 12an 19:00etan Ensanche Civivoxean.\n• Mendillorri: otsailaren 13an 19:00etan Mendillorriko Civivoxean.\n• Alde Zaharra: otsailaren 14ean 19:00etan Kondestable Civivoxean.\n• Arrosadia: otsailaren 15ean 19:00etan Milagrosa Civivoxean.\n• Buztintxuri-Euntzetxiki: otsailaren 19an 19:00etan Buztintxuri Ikastetxe Publikoan.\n• Ezkaba: otsailaren 20an 19:00etan Doña Mayor Ikastetxe Publikoan.\n• Lezkairu: otsailaren 21ean 19:00etan La Milagrosa Civivoxean. h\n• Beloso-Erripagaña: otsailaren 2an 19:00etan Mendillorriko Civiboxean.\n• Santa María La Real: otsailaren 26an 19:00etan La Milagrosa Civiboxean.\n• I. Zabalgunea: otsailaren 28a 19:00etan Iruñerriko Mankomunitateko Kontseilu Aretoan.\nSaio informatibo eta parte hartzaileek ordu eta erdiko iraupena izanen dute eta Iruñerrirako Hiri Mugikortasun Iraunkorreko Planaz informatzeaz gain, egon daitezkeen zalantzak ebatziko dira eta herritarren ekarpenak jasoko dira. Gainera, saio bakoitzean auzoko zinegotziak egonen dira.\n18 saio hauek egin ondoren, prozesu parte hartzailearen hasierako fasea martxoaren 7an amaitutzat emanen da, azken informazio lurralde saioa eta astebete geroago. Denera, 35 saio eginen dira planeko udalerri guztietan eta Iruñeko auzoetan.\nHalaber, parte hartze plataforma erabilgarri dago www.participartepmus.es webgunean. Bertan, martxoaren 7ra arte, IHMIPn planteatutako 19 estrategien inguruan herritarrek haien proposamenak egin ditzakete, bai eta berriak aurkeztu ere.\nSaio deliberatiboak martxotik aurrera\nBestetik, saio deliberatiboak martxotik ekainera izanen dira. Eragile interesdunen eta herritarren ekarpenekin planaren onarpena eta azken idazketari ekinen diote administrazioek.


Zure betaurrekoetako lurrunaren kontrako toallatxoak - Mercadona\nBadugu irtenbidea: lurrunaren kontrako toallatxo berrerabilgarriak. Unitate bakarreko bilgarritan datoz toallatxoak. Toallatxo berrerabilgarriok 20 aldiz erabil daitezke, eta lurrunaren kontrako efektuak 8 bat ordu irauten du. Kontuan hartu behar da lenteetako lurruna saihesteko bakarrik balio dutela. Horrek esan nahi du aldez aurretik kristal optikoak garbitzeko berariazko produktuekin garbitu beharko ditugula lenteak. Lurrunaren kontrako produktu bat da, eta ez betaurrekoak garbitzeko produktu bat.\nLurrunaren kontrako toallatxoen ezaugarriak\nToallatxo lehor bat da, eta lenteak lausotzea galarazten du.\n% 100 biskosa ehunez eginak.\n20 aldiz erabil daitezke.\nAplikazio bakoitzak 8 ordu arte irauten du. Hori bai, lenteak garbitzen diren aldiko igurtzi behar dira berriz toallatxoarekin.\nUnitate bakarreko bilgarritan saltzen dira.\nProduktu hau erabiltzeko, nahikoa da bi urrats erraz egitea:\n1. Garbitu eta lehortu lenteak produktua erabili aurretik. Horretarako, erabili betaurrekoak garbitzeko gure espraia eta gamuza, kristal-mota guztietarako egokia.\n2. Lehortu ondoren, igurtzi lurrunaren kontrako toallatxoa gainazal osoan, mugimendu zirkularrak eginez. Erabili ondoren, tolestu eta gorde toallatxoa poltsatxoan, ixteko etiketarekin.\nErabilera-maiztasuna: produktu hau behar adina aldiz erabil daiteke.\nEz bota komunetik behera. Bota barruko bilgarria edukiontzi horira eta kanpoko kartoizko ontzia edukiontzi urdinera.\nEz busti toallatxoa urarekin.\nEz erabili lente bustietan\nErabilera batetik bestera, gorde leku lehor eta babestu batean (adibidez, unitate bakarreko bilgarriaren beraren barruan, ixteko etiketarekin itxita; edo betaurrekoen zorroaren barruan).\nLehen esan dugun bezala, lurrunaren kontrako produktu honek ez du balio betaurrekoak garbitzeko. Lurrunaren kontrako toallatxoa erabili aurretik, berariazko produktu batekin garbitu behar dituzu betaurrekoen kristalak.\nHorretarako, gure toallatxo perfumatuak erabil ditzakezu; usain atsegineko lozio garbigarri bat dute, eta berariaz horretarako diseinatuta daude. Oso aukera praktikoa da leku guztietara eramateko. Gogoratu, halaber, dagokien lekuan bota behar dituzula, inoiz ez komunetik behera.\nErabili gure Maskara Higienikoak eta FFP2 Maskarak eta gure Erabili eta botatzeko Maskarak.


GSR Debagoiena egoitza\nGSR Debagoiena adineko pertsonentzako egoitza Aretxabaletan dago; ondorioz, Debagoiena eskualdeko adineko pertsonen arreta-eta zaintza- beharrak arta daitezke.\nBertara iristeko eremu oso errazean dago, autobiderako irteeratik 2 Km-ra eta herriko erdigunetik 100 metro ingurura, hala nola parkeetatik, eskoletatik, dendetatik, enparantzetatik eta kafetegietatik hurbil, herritarren eguneroko bizimoduaren baitan.\nOso ondo komunikatuta dago inguruko herriekin (maiztasun handiko hiribus-zerbitzua) eta horrek senideen joan-etorria eta erabiltzaileek inguruko udalerrietarako irteerak, txangoak, paseoak eta abarrak egitea errazten du.\nEgoitzak 170 toki dauzka eta horietatik 109 GIpuzkoako Foru Aldundiarekin itundutakoak dira, eta itundutako tokietatik 30 Unitate Psikogeriatrikoari dagozkio.\nProfesional-talde handia dauka, pertsonarengan ardazturiko arreta-ereduari jarraiki etengabeko hobekuntzaren alde lan egiten duena, erabiltzaile bakoitzaren ohiturak eta interesak errespetatuta. Gure profesional-taldeak amultsutasun, profesionaltasun, konpromiso eta erantzukizun handiko arreta pertsonalizatua eskaintzen du.\nEgoitzara iritsi nintzenean, aurreko urteko martxoan, ezin nintzen zutirik mnatendu. Ohera edo gurpil aulkira pasatzeko grua behar nuen.Hilabete eta erdi errehabilitazioa egin nuen Arrasateko Ospitalean. Ospitaleko alta jasotakoan egoitzan arratsaldero errehabilitazioa egiten jarraitu nuen.Astean bi egun logopedara joaten hasi nntzen.\nPoliki poliki hobetzen joan naiz eta orain zutik ipini naiteke eta pasiloko barran helduta pausu batzuk emateko gai naiz.\nGainera eskumako eskuarekin bultzatu dezakedan gurpil aulki bat utzi didate eta pasiloetatik paseatzen naiz. Nire garaiko abestiak abesten paseatzea gustoko dut.\nGeriatria laguntzaile gehinekin ondo eramaten naiz eta denbora librean hitzegiteko lagun talde bat dut.\nKanpo zelaia eta terraza beheko solairuan\nBisitentzat egongelak beheko solairuan\nTelebistadun egongelak solairu guztietan\nGimnasio eta errehabilitazio gela\nEdari hotz eta beroak, snacks (vending) kafetegian\n67 gela bikoitz\nBanakako 36 gela\nOhe elektriko artiklulatuak\nMantentze lanetarako teknikaria\nKontsulta medikua eta tratamenduak\nLausita, 30 - 20.550 Aretxabaleta (Gipuzkoa)\nTel.: 943 772 088


Karrikaren erditik nindabilan, burua zangoekin uztartu nahirik, trinkili-trankala, alkohol urrinaren zama zeramaten jendeen artetik, nora jo ez jakinez, agerrinde mistiko moldean Joana jaukitu zitzaidalarik. Begiak torratu nituen, debaldetan: Joana Garalda hor zegoen nere aitzinean, sekulan baino ederrago, sekulan baino desiragarriago. Harengana jautzi egin nahiko nuen, haren besoetan arrunt gerizatu, mehatxuka zetorren ingurumenetik ihes. Oinak, euriak busti Udaletxe Plazaren zolan eratxekirik nabaritu nituen eta izugarrikeria baten maneran, ikusi nuen, jendalde koloreztatuak garraiaturik, Joana sahetsetik iragaiten, nitaz ohartu gaberik.\nArkaitzek gerritik lotzen ninduen samurkiro eta indarrez beso kuttunetik askatuz, Joanaren gibeletik abiatu nintzen deika:\n— Joana! Joana!\nEz zuen kasurik eman eta deiadarra, bihotza pilpilka ari zitzaidala, errepikatu nuen:\nZaraitzuarra zenez dudatzen hasirik nintzen jadanik, aspaldiko maitearen begiek nereak gurutzatu zituztelarik. Urrezko zimizta zerion aurpegitik:\nBapatean, mundua isildu zen, bizidunak bekandu eta karrika hustu: bata besteratu ginen, haraintzinetik galdu amore-ezpalak bildu nahian bezala. Urteak pasatu arren ez zirudien gauza gehiegi kanbiatu zirenik:\n— Ze ari zra Amaia?\nJoana Garalda eztiaren euskararen musika kasik ahantziak munduari, bizidunei eta karrikari hatsa eman zion. Ikaran nindagoen, edanaren gainera, Joanak belarrira ele xeheak arraiki xuxurlatu zizkidalarik:\n— Maite zaitud zu!\n— Eta Haritz?\n— Fan zun. Nihau utzi nizu Itzaltzun.\n— Zer bekatua! —erantsi nuen soilik, pena handia irakurtzearekin behiala zimiztek iraungi begietan.\nZaldikora beharra zela agertu zidan, istanteko ilundura gordetzen saiatuz:\n— Bear zut norbait kusi kan. Ta zu nola zra?\n— Ontsa. Geroago hobekiago menturaz.\n— Zihau zra?\n— Bai, Zeldak ez zizun jin gei...\n— Zu harrapatu arteko neska-laguna.\nIrriz urratu zen Joana. Oraingoan zoriona antzeman nezakeen zaraitzuarraren ibilmoldean. Zelda noiz ezagutu nuen kontatu nion, nola konpontzen ginen biak eta zein manera herrestan abandonatu nuen Mauleko gure etxean, kexu eta hein bat jeloskor. Zeldak sukaldeko mahaiaren izkinan dolorez plegaturik amodioa, fideltasuna eta leialtasuna jarri zituen baskula herdoilduan, San Ferminetara zuzen ez nindedin. Ondorioz, baina ez nion argiki azaldu Joanari, trahitze sentimendu larriak irauli kontzientzia uholdetsuarekin utzi nuen Zelda, malerus bat bederen egiten nuelako iduripenarekin. Xifriturik nintzen engoitik.\nJarautako bihotz-uhinak zeharkatzen genituen hain hurbiletik non taupada bakoitzak lurra inarrosten zuela asma genezakeen. Joanak eskua hartu zidan eta bidea zilatzen zuen, Ushuaia eskualdeetako galernetan untzia kraska beldurrez kapitain ausartak gida lezakeen bezain trebeki. Ekaitzetan neskaren ahurra fermuago sentitzen nuen eta ordutik hara banekien ez nintzela itoko. Segurtasuna laket zitzaidan.\nJoanak ahapez agertu zidan Haritzekilako egunerokotasuna dorpea izan zela, ez zitzaiola erraz filologo batekilan bizitzea eta ez zuela gehiago sekulan Zaraitzuko euskalkia erabiltzen, Haritzen gustuko euskalki oso baino, Joanak mintzatzen eta idazten zuen eran behintzat, pidgin moduko zerbait zela. Ulertu nuen, amodioak eraginik, gau-eskolan ikasi batu apurraren plazaratzeko tenorea jinik nuela:\n— Gogorra zen ezta?\n— Super-gogorra zen maitea, ez zurekin bezala!\n— Ba, enekin aise zinuen, nahi zinuena eginez —ihardetsi nion zoriontsu, oroituz neskaren kapritxo frango baimentzen nituela Zuberoan pasatu genuen aste hartan. Funtsean, salbu San Ferminetarako, Zeldak ere sudurretik eramaten ninduen: buztin malgoa nintzen maitemintzeko unean.\nBatuaren pratikatzen segitu nuen:\n— Neure 'emakume insektizida'!\n— Bestea! Zaldikon gara. Sartzen?\n— Prefosta —soila ahozkatu nuen eta han, kontuarrean begiak luzaturik guri so Arkaitzen trenpua miresteko denbora ukan nukeen.\nJoanak musua pausatu zidan lepo-gibelean. Arkaitzi niñikak betziloetarik gorri atera zitzaizkion. Mutikoaren haserrea susmatu nuen. Hurbildu zitzaigun:\n— Zu orduan! Jolin! Jakin izan banu!\n— Beee... —ausartu nintzen— es ke harrapatu dut maite nuena...\nIsilik geratu zen Arkaitz, agian larunbat gau hau bakarrik hurranduko zuela pentsatzen. Kexua jabaldu zitzaion eta kanpora jalgi zen, agurrik egin gabe. Egiaren errateko, arrats guzian inguru-minguru ibili zitzaidan Arkaitz izenekoa; trago bat hemen, trago bat han eta azkena hor, sinets ez nitzazkeenak marmarikatzen eta edonon gorputzen berotasuna bilatzen. Gizonek, emazteek ere, aitortzea zilegi zitzaidan, bestaren estakurua baliatzen zuten oherako bidearen lainotzeko. Harreman lasterrentzat egoerarik egokienak ziren festak.\nJoana, ezagutzen zuen norbaitekin elestan jarraitzen zuelarik, Parisen ohatua zen herriko batekin solasean ihardun nuen. Patriciak zoko lasaiago batera tiratu ninduen, hitza biltzearren:\n— Beti Parisen?\n— Bai, eta ongi gainera. Ez dut itzultzeko asmorik ere: lan interesgarria daukat eta senargaia situazione onarekin. Badakizu sanskritoaren ikasteari lotua naizela?\n— Zu? A boon?\nHarriturik nintzen: Patriciak ez zuen sekulan indar mikorik egin etxeko hizkuntzaren berreskuratzeko, eta agertzen zidan deblauki, astean sei oren hartzen zituela oinarrizko Zen filosofiaren barnatzeko erabiliko zuen sanskritoaren beretzeko. Azalpenetan samur ari zen Patricia, eta gizongaiak amoltsuki gerizatzen zuen hitzemana zitzaion anderea. Mihia lizunki iragaiten zuen ezpainetan mintzo zelarik, eta arras indigena sentitzen nintzen, lokatz hezea eskalanpoinetan zamatsu, deusetara helduaren tristurak udalaturik. Galdetu nion:\n— Noizbait halarik ere jinen zira bai araiz?\n— Ba pentsa! Claude eta biok ahal baldin badugu, Midi hortan mas bat erosiko dugu eta herri eurizu honetarik urrun biziko gira.\nClaude zelakoak ahurraz sabelpea balakatu zion algara gurintsua ozenaraziz. Zaldiko ostatua iratzar arazi zuen irriak. Jendeak jautzika hasi ziren, karkara burrunbatsuen artetik, intsumisioa deiadarkatzen zutela. Tabernako egurrezko zola mugitzen zen eta aire amiñi bat eskas nuela pentsaturik, aterantz abiatu nintzen. Izkina ilunean, Claude eta Patriciak ahoak karrea ahala musu ematen zioten elkarri eta noizean behin, zaratagatik, hortzen joaldiak entzun nitzakeen.\nKanpoko espaloian jarri nintzen. Zelda neukan gogoan. Zaldikotik zetozen soinuek bizi nintzen herrialdera eraman ninduten. Hasperen luzea askatu nuen eta Xiberoko ikastolek antolatu Su Ta Garren kontzertuan nola juntatu ginen oroitu nintzen. Tabernen mahai lerros eta alkoholez bustiak bezalakorik ez zen Hegoaldean dioten eran ligatzeko, edo hemengo moldean xinpleki dragatzeko. Zelda, zerbitzariak lau garagardo haguntsu ekar ziezazkion beha zegoen, «irabazi arte» hizkiek mailukatu ametsetan galdurik. Ni ere haiduru nintzen. Elea harilkatu genuen eta laster ohartu ginen biak, «Ezekielen Profeziatik» «Denboraren Orratzak' artinoko garaiak bukatzear zirela eta mende berriei egokitzeko betarik ez geneukala. Gainera, 1993ko urriaren lehenaz geroztik gas huxtukariak Zuberoa zeharkatzen zuen.\nAlaitasunak zeraman Zelda, Amikuzeko eta Pettarreko aldaketa politikoak aipatu zituenean: Cher Franzi kontseilu orokorreko ttottoa hamasei botzez urrundu zitzaion eta Mauleko auzapezak ez zuen alegeratzeko aitzakiarik ukan. Cher Franzen kasuan «ontsa mehexiturik» zuela eransten genuen, haraintzinak eraginik 1984ko Seaskaren ekintza burura jiten zitzaigula: orduan Arrueko Joantto gazteluko baratzeetan pik-nikatzen izan ginen jende saldoa haurrekilan. Urte heroikoak ziren haiek eta bazen bazterretan borrokaren halako euforia bat: edozein arrazoinentzat manifestatzera joaten ginen. Orain ere nabaritzen ahal zen euforia haren parte bat, partikulazki beste lau garagardo eskatzeko unean.\nIkastola, Herri Eskola! deia Baionako karrikatxoetan nolako indarraz oihartzuntzen zen neukan golkoan. Joana, hatsanturik, neure sahetsean galdezka aditu nuelarik:\n— Beldurtu naiz! Ez nekien non zinen.\n— Hemen nintzen. Ez nuen hitz egiteko gutiziarik.\n— Zeldaz mindurik?\n— Eta bai —erantzun nion hatsa epel, oskiak segazahiz estalirik eta alkoholez urrinduak zeuzkan zaraitzuarrari.\nNahasten zitzaizkidan iragana, oraina eta balizko geroa burumuina oinazez plegarazi arte. Joanaren eleak gozo atzematen nituen:\n— Itoizko koordinakundeko kide batekin aritu naiz. Urtegiaren aurkako gudua ez da erraza naski.\n— Ai Itoiz! —suspiratu nuen apalki kantan hasi baino lehen:\nZulo urdin guziak miatu ezinik\nEta euri zitalari esker\n«Ezekielen Profezia» neukan ikusmiran, nostalgiaz eta egunerokotasun partekatuz hantu aintzira asmatu gisa, eztitasunak bihikatzen zituen orduen zenbatzaile. Amoltsuki begiratu zidan Joanak:\n— Ez gara Itoiz beraz mintzo!\n— Eiki... —eta gorputz akitu bezain horditua neskaren sorbalda eskainian pausatu nuen, bake eske, ingurumena iparretik hegora purruskatzen ez baligute bezala, gasa eta ura madarikazione ez bailiran, Altzako haltzak zutik oraino eta deus suntsigarririk ez gertatzen.\nZaldikon begimendu nuena berriz etorri zen Joanaren parera:\n— Bihar arratsaldeko seietan manifa!\n— Etorri zu ere —erran zidan gizon bizardunak.\nEta arraileriant nintzenez eskaera zozoa egin nuen:\n— Itoizen alde?\n— Ez; aurka, Amaia! —zuzendu zidan arrunt Joanak, nere axolagabekeria gaitzetsiz.\nIrri gutizia neukan, neretzat Itoizko bizitzaileen alde eta urtegiaren promotoreen aurka plantatzen zelako karrika ibilaldi sinestezina.\nEntzierroaren tenorearen haiduru ziren ehun milaka jendeen artetik iragan ginen, egunkariak erosteko xedeak azaltzen, gaitero eta txaranga unatuen erditik, argazkiak hartzen zituzten amerikar eta australiarrak trabatu gabe, lurrean lotan ziren gizon eta emazteen gorputz errendituen gainetik, karrikak garbitzen hasiak ziren Iruñeko langileen ur-zirrizta bortitzetarik aldenduz, agurrak banatzen zizkigutenei nagiki ihardetsiz, baratxuriak kordelan lepondoan eta txapel mexikano erraldoiak kaskoan zebiltzen nonbaiteko nekazarien urratsetarik, presarik gabe, amoros, eskutik eskura. Uxueko bertsolaria gurutzatu genuen, kopla bakartia ezpainetan, argitasun urdinak zeru iluna urratzen zuen orduan.\nZortziak ziren. Eguna aharrausika esnatu zen. Herriko Etxearen aitzinean ginauden gu ere tiroa entzun genuelarik, isiltasun zaindua eta zezenen lauazka hots ozena: entzierroa zen, exilio garaietan Baionako kamarada batek bideoetan grabatzen zidana goizero, ikus nezan zer huts egiten nuen Txinako auzunean kokatuz geroztik. ETBko itxurak irenstean aldiro, zintzurrean korapiloa nabaritzen nuen eta errealitatean entzierroa hunkigarri zitzaidan. Gure herria zen karriketan lasterka, herria eta kemena. Geroxeago berriz eguraldi zilarrak eskaintzen zuen mututasuna hiriaren errege bihurtzen zen.\nIruñeko langileak kihillak ilkitzen ari ziren eta jendeak gosaltzeko barreiatzen. Joana, entzierroaren miraguneetarik urrundua zela ohartu nintzen, Egunkariaren eta Eginen irakurtzeko. Bezperako zezen-lasterrari zihoazkien xehetasunetarik airarazi nion ardura:\n— Hila bezala naiz. Zerbait jango nuke.\n— Ongi da, goazen Bilbora...\n— Bilbora? Orain?\n— Bilbo ostatura haurra, ostatura! —oihukatu zuen neskak.\nEta haren urratsetarik Antsoleagan gora mahaiak jadanik kanpoan apailatuak ziren plazatxorantz abiatu nintzen. Ohizko arrautza eta txingar beroak ahoratzen ahal ziren, kafeak hurrupatzen eta zigarretak biltzen. Aulkia harrapaturik, Joanaren parean plantatu nintzen. Amorosen kezka luzatu nion ahapeka:\n— Lo egiteko lekurik baduzu?\n— Bai, Gaztelu Enparantzan, jargi publiko xuriño bat...\nBihar zelakoa, egun bilakatua zen engoitik. Etzia ere, damurik gabe, orainaldi etengabean urtu zitekeen. Hogeita hamar urte konplitu ondoko San Ferminak ehun metro karratuetan zeuden hiru ostatutan harat-honataka higatzen genituela azaldu nion Joanari, denboraren murrizketa eta ezpazioaren hertsitzea ohargarri kausituz. Hizketan segitu nuen:\n— Uztailaren zazpiak, Euskal Herria osatzen duten hiru komunitateetako familiak ebakitzen ditu. Fenomeno migratorio sozial arraroa da Joana, pixkat Serengeti ordokietako gnou abereek urtero egiten dutenaren antzekoa. Hori dena, San Kristobal mendi lerroen gibeletik iraizten duen goizeko seietako argi-zirrinta magikoaren miresteko...\n— Hauxe dun hauxe gure destinu petrala! —kantatu zuen Joanak airoski eta zutitu zen—. Arren bihotza, goazen hemendik!\nNafarroaren bihotzak ginena?


Bertsotan egin dute gaur Arrikrutzen hartzek, lehoiek, saguzarrek... eta Marik - Oñati - Goiena.eus\nBertsotan egin dute gaur Arrikrutzen hartzek, lehoiek, saguzarrek... eta Marik\nLarraitz Zeberio Lekuona 2015-03-08 20:17\nDenboraldi berriari hasiera emateko Amets Artzallusek, Aitor Mendiluzek, Maider Arregik eta Andoni Goitiak egin dituzte gidari lanak gaurko bisita berezian.\nTalde handia elkartu du gaur Arrikrutz koba atarian. 17:00etan eman diote hasiera bertsoak oinarri izan dituen bisita bereziari. Sartu eta koloreen gelan egin dute lehenengo geldiunea ikusleek. Bertan zituzten zain Amets Artzallus, Aitor Mendiluze Maider Arregi eta Andoni Goitia. Gai-jartzaile lanak egiteko Mirari Sagartzazu zuten aldamenean.\nPare bat orduko lur azpiko bertso saio ibiltaria izan da. Bertsolariek bertsotan egin dute baita ere lehoia dagoen inguruan eta hartzen irudiaren ondoan.\nUmoretik jo du gehienbat bertso saioak. Maider Arregi, esaterako, estalaktita lanetan ipini du Sagartzazuk Andoni Goitia estalakmita zen bitartean. Urteetan emaitzarik gabe aztarna bila ibilitako bi lagunen larruan ere ipini ditu Sagartzazuk Oñatiko bi bertsolari gazteak. Artzallus eta Mendiluze etorri eta denbora gutxira lehoiaren aztarnak aurkitu dituzten bi espeleologoren paperean jarri ditu.\nHartzen irudiaren ondoan, berriz, Marik egin du bertsotan Maider Arregiren ahotik. Eta amaitzeko neguko loaldiaren ondoren esnatu berri diren lau hartzen gogoetak ere entzun dira gaur Arrikrutzen.\nJendea gustura irten da lur azpiko bertso saio ibiltari honetatik. Koba bera ikusteaz gain bertso saio berezi batez gozatzeko aukera izan dute. Gustura agertu dira, baita ere, lau bertsolariak. Bestelako esperientzia izan da denendako ere.


Lagunak ala ezagunak?\nHemen zaude:Hasiera / Herrenka bada ere... / Lagunak ala ezagunak?\notsaila 27, 2012 Idazlea: juaninazio 36 iruzkinak\n“Adiskidea” hitza gutxi erabiltzen dugu Azkoitian eguneroko harremanak deskribatzeko. Hitz horren ordez, gehienetan, “laguna” da eguneroko hitza, … Gure lagunak oso garrantzitsuak dira, eta askotan eskolari edota kirol taldeari lotuta egoten da lagun taldea, edo koadrila.\nKomeni da “laguna” eta “ezaguna” bereiztea, edota “laguna” eta “gelako kidea”, edota aldamenekoa, edo auzokoa,… Laguna izateak zerbait gehiago adierazten du. Estimu handia izaten diogu gure lagunei, eta lagunek babes handia eskaintzen digute: triste gaudenean, elkarrekin ondo pasatzeko, agian gaiztakeriaren bat egiteko ere bai, …\nBatzuek esaten duten lagun asko dituztela. Baina jakin beharko litzateke zenbat “benetako lagun” dituzten, eta zenbat ezagun soilik.\nNola jakin nire laguna “benetako laguna” dela? Agian une zailak pasatzean ikusiko dugu hori ondo. Nik zerbait gaizki egiten badut, zein da nire laguna? Kapaza al da niri gauzak garbi esateko? Hausnarketa asko egin daiteke benetako adiskidetasunari buruz. Eta ez genuke ahaztu behar Jesus benetako adiskide bezala agertzen digutela ebanjelioek.\nEta zure iritziz, zertan ikusten da zein den zure benetako laguna? Ona al da lagun asko edukitzea? Zergatik?\notsaila 28, 2012 at 8:30 am\nZure benetako laguna den jakiten da arazoak edukitzen dituzunean laguntzen badizu edo laguntza behar duzunean laguntza ematen badizu. Baita ere gaizki ez bazaitu tratatzen eta ez bazaitu erabiltzen berak nahi dituen gauzetarako. Lagun asko edukitzea segun zertarako bada ona, baina beti izaten da hobeto gutxiago edukitzea, 15-20 tartean. Zergatik lagun asko edukitzen badituzu, denekin igual ondo ez zara emango, zergatik denborarik ez duzulako edukiko denekin egoteko.\notsaila 28, 2012 at 8:32 am\nBenetako laguna gauza askotan ikus daiteke. Arazoren bat duzunean laguntzen dizu, gaizki zaudenean laguntzen dizu eta besarkada bat ematen dizu behar duzun unetan zuk eskatu gabe, zure arazoez larritzen da eta ahal duen guztietan laguntzen dizu. Lagun on gutxi eduki ditzakezu eta lagun asko. Garrantzitsua da lagun on asko edukitzea. Beti laguntzeko prest egoten direlako, ez zarelako bakarrik egoten eta beti zure alboan egoten direlako.\notsaila 28, 2012 at 8:33 am\nPertsona bat zure laguna den ala ez ikusteko, berak zurekin konfiatu behar du, eta bere arazoak edo kezkak esango dizkizu. Pentsa dezakezu norbait zure laguna dela, baina gero konturatzen zara ez dela zure lagun benetakoa, berarekin haserreak dituzunean edo bestela beste batekin hasarratzen zarenean, ez dela zuregana joaten.\nNere ustez lagun asko edukitzea ez da arazoa, baina lagun asko edukitzen dituzu eta horko lagun bat zure benetako laguna izango dela. Orduan ez da beharrezkoa lagun asko eukitzea, batekin egoten bazara eta benetakoa denean.\nPertsona bat zure laguna den edo ez bereizteko, momentu txarretan notatzen da zein den; momentu horietan edo arazoak dituzunean zure ondoan badago eta laguntzen badizu, hori laguna da. Eta ez badizu ezertan laguntzen, nahi duenean bakarrik egoten bada ondoan eta zurekin gogoratzen ez bada, hori ezaguna bakarrik da, ez da benetako laguna.\nBaina onena beti, lagun asko edukitzea da. Beti ondoan edukiko dituzulako momentu onetan eta baita txarretan ere; beraiekin dibertituko zara eta konfiantza osoz hitz egingo duzu beraiekin. Zerbait behar duzunean edo arazoak dituzunean ere, lagundu egingo dizute eta, zuk ere zure lagunak lagunduko dituzu beraiek laguntzen dizuten bezala.\nZure benetako laguna zein den ikusten da laguntzen dizunean, edota zurekin edozein momentutan dagoenean, edota zurekin onean edota txarrean dagoenean.\nLagun asko edukitzea ona da, dauzkazun lagunak onak badira, baina ez badira onak nahiago dut lagun gutxi baina onak edukitzea.\notsaila 28, 2012 at 8:34 am\nLagunak beti zure ondoan egoten direlako, zuri laguntzeko prest edo behintzat hala egon behar lukete. Zenbait momentutan laguntza handia behar da eta momentu horietan lagun on bat alboan edukitzea komenigarria da. Lagun asko edukitzea ona da, bakoitzak bere iritzia eman dezakeelako arazoak dauden unean, edo zerbait gertatzen denean.\notsaila 28, 2012 at 8:35 am\nBenetako laguna den edo ez jakiteko modurik onena: Triste zaudenean edo norbaitekin haserretzen zarenean eta gaizki sentitzen zarenean zure ondoan laguntzeko prest dagoena da benetako laguna. Berarekin haserretzen zarenean ere eta erru berea bada barkamena eskatzen dakiena edo zerbait esan behar badizu aurpegira esatea. Nire ustez lagun asko edukitzea ez da txarra baina nahiko iruditzen zait bi edo hiru benetako lagun edukitzea, asko edukitzea eta benetako lagun batere ez.\notsaila 28, 2012 at 8:36 am\nNik lagun asko ditut, baina lagun lagunak gutxi, konfiantza dudanei esaten diet laguna!\nLagun asko edukitzea ona izango da. Alde txarrak ere baditu lagun asko izateak!!\nAdibidez kaletik neskarekin zoazela, ba lotza asko egiten duzu lagun asko izatean.\notsaila 28, 2012 at 8:37 am\nBenetako laguna edo ezaguna bereizten zaila izaten da batzuetan; baina, beste kasu batzuetan benetan antzematen da nori deitu beharko geniokeen ‘lagun’. Badaude batzuk beti daudenak prest ahal duten guztia egiteko, gu ondo egon gaitezen, baina, beste batzuen kasuan, lehenengo beraiek ondo al dauden begiratzen dute. Azken hauen kasuan, ez genioke garrantzi gehiegi eman beharko, horrela badira, ez baitago guztiz aldatzerik. Beraz, onena, bakoitza den bezalakoa onartzea da.\nEzagunak eta lagunak bereizterakoan, kontutan hartu behar ditugu pertsona horrekin egoten garen denbora, ea gurekin egoten al den bai onean, bai txarrean. Beraz, momentu onetan ez daudenak, txarretan soberan daude.\nLagun asko edukitzea ona da bai, baina kontutan hartu behar da, ea nolako lagunak diren. Lagun on asko badituzu eta benetan lagunak badira, ona da. Baina, ‘ezagun’ izenarekin gehiago bat egiten badute, lagun on batzuekin nahikoa da.\nBenetako lagunak beti laguntzeko prest egoten dira, inoiz ez dira zure albotik joango eta beraiekin zaudenean oso lasai eta eroso sentitzen zara. Bai.\nInoiz ez zara bakarrik sentituko, zerbait behar duzunean beraiei esan eta segituan lagunduko dizute, norbaitekin zerbaitetaz hitz egin nahi baduzu, entzuteko prest egongo dira, ez zara aspertuko eta triste bazaude beraiek badakite nola atera irribarre bat.\nBaina hau guztia zuregatik egingo dute benetako lagunak badira.\nBenetako lagun bat momentu onean eta txarrean egoten da, konfiantza eduki beharko zenuke hain lagun ona izateko. Lagun asko edukiko duzu eta lagun horietatik bat zure lagunik onena izango da. Laguna izatea oso garrantzitsua da, zergatik triste zaudenean hor egongo da .\nIñigo Orbegozo Zubizarreta dio\notsaila 28, 2012 at 8:38 am\nBenetako laguna eta ezaguna bereiztea zaila da batzuetan, nire ustez behintzat. Nire ustez oso ona da lagun asko izatea, gelako kideen aparte ere, horrela arazoren bat daukazunean edo galderaren bat badaukazu, lagunek lagundu egiten dizute. Gelakoak ezagunak bakarrik izan daitezke. Nire ustez nik lagun asko dauzkat. Baina zuk laguntzen badiezu beraiei, beraiek ere zuri laguntzeko prest egongo dira.\notsaila 28, 2012 at 8:39 am\nZure benetako laguna da, nire uztez, triste zaudenean edo aurpegi txarrez zaudenean zuregana hurbildu eta laguntza eskaintzea edo lagun talde batek ekintza erakargarri eta dibertigarri bat duenean, baina zuk ezin duzunean joan, zure laguna han egotea, zurekin, nahiz eta nahiago izan bestean egotea.\nNire uztez lagun asko edukitzea ona da, beraiekin denbora pasatzeko aspertuta zaudenean, edo zure sentimenduak esateko eta hobeto sentitzeko. Baina lagunak nondik ezagutzen dituzun eta zure lagunen %50a baino gehiago tuenti, facebook, twitter… tik ezagututakoa bada, ez zait egokia iruditzen, ez baitakizu benetan nolakoak diren.\nBenetako lagun bat momentu on eta txarretan egoten dena da, konfiantza adierazten dizuna, beti animatzen zaituena, zutaz kezkatzen dena eta berak ere behar zaituena, ez interesgatik egoten dena.\nNire ustez koadrila bakoitzean lagun on bat egoten da beti zurekin dagoena. Bai nire ustez, ondo etortzen da lagun asko edukitzea, baina beti egongo dira bat edo bi nahiago izango dituzunak.\notsaila 28, 2012 at 8:40 am\nLaguntza ematen didaten pertsonek dute balio handiena edo momentu zailenetan bertan daudenak. Lagun asko edukitzea ona da, lagun onak badira eta zurekin ez badute problemarik nahi, eta beti laguntzeko prest eta zuregatik aurpegia ematen dutenak. Zuregatik preokupatzen direnak lagun perfektuak dira.\nXabier Aguirre Suarez dio\notsaila 28, 2012 at 8:41 am\nBeti laguntzeko prest dagoela eta momento onetan eta txarretan egongo delako.\nBai. Ez zarelako inoiz bakarrik sentituko eta beti edukiko dituzu hitz egiteko edo dibertitzeko.\nBa benetan laguntzen dizutenak dira; gaizki eta ondo zaudenean zuregatik preokupatzen direnean eta bakarrik zaudenean zuregana joaten direnean eta burlarik ez dutenak egiten.\nOso ona da lagun asko edukitzea, horrela ez gara aspertzen.\nBa ederra delako lagun asko edukitzea.\notsaila 28, 2012 at 8:43 am\nBeti laguntzeko prest egoten dira lagun batzuk.\nBenetako laguna izango litzateke zu eta zure lagunaren artean gauza pertsonalak, sentimenduak … kontatzea…\nOna da lagun asko edukitzea, baina ez gehiegi ere. Gehiegi edukitzen badituzu beti egongo da bat lagun txarra izango dena. Hobeto izango litzateke kanpoko lagun gehiago edukitzea, zure herrikoak baino.\nMaria Seco Gutierrez dio\notsaila 29, 2012 at 2:45 pm\nNire iritziz gaur egun “lagun” hitza asko erabiltzen da, eta gainera nahastu egiten dugu “adiskide” hitzarekin. Nik benetako lagunak baloratzen ditut, momentu txar eta onetan nire alboan egoten direlako; beste batzuk ordea, nire lagunak izatera ez dira iristen, horiek adiskide edo ezagun bezala hartzen ditut. Hala ere beti dago aukera lagun bat edukitzeko, berdin du lagun asko edo gutxi, kontua da benetako laguna izatea, nik beintzat nahiago dut lagun gutxi eduki eta benetakoak izatea, asko eduki eta azken finean adiskide bat izatea baino.\notsaila 29, 2012 at 2:46 pm\nLagunak edukitzea ona da. Zure lagunik onena edukitzea oso zaila da. Lagun asko edukitzea ona da eta gehienak beste leku batetik ikusita dira eta gehienak futbolekoak eta eskolakoak edo auzokoak. Eta gero lagunekin irten egiten zara edota lagunek kuadrilatik bota eta gero futbolen ibiltzen diren lagunekin joaten zara edota auzokoen lagunekin joaten zara.\nMaite Arruabarrena eta Enara Beitia dio\nGu ados gaude testuan azaltzen denarekin. Azkenean, lagun asko badituzu eta guztiak ez badira benetako lagunak, ez du askorako balio. Lagun gutxi badituzu, baina behintzat benetakoak badira, (behar duzun momentuan hor dauden lagunak eta pozik egonarazten digutenak) baduzu zeinengan konfiatu eta zeini lagundu. Geu ere benetako lagunak bagara, geure lagunak gaizki pasatzen ari badira, han egon behar dugu, Jesus gurekin egoten den bezala momentu guztietan. Honekin guztiarekin esan nahi duguna da, lagunak hor izango ditugula, baina benetako lagunak direla garrantzitsuenak eta beti laguntzeko prest egon behar dugula.\notsaila 29, 2012 at 2:48 pm\n”Laguna” hitzak esanahi asko ditu, baina, era berean, bakarra. Laguna hitzak ez du adiskidetasuna soilik esan nahi, eta gauza batean bereizten dira ”ezaguna” edo ”gelako kidea” hitzak ez dutena. Laguna, era berean, momentu txarrenetan laguntzeko prest dagoen alboko adiskide hori da, garen bezalakoak onartzen gaituelako eta, gauza txarrak edo gaizki egiten ditugunean, lasaitasun eta egiaztasun osoz esan eta, minik egiten ez gaituen eran esaten digutelako. Lagunak dira, gure aurpegian irribarre handiena marrazten dutenak, alegia. Eta, nahiz ta horrelako asko ez egon denontzat, nire ustez oso ona da lagun pila bat edukitzea, batzuk handiagoak, besteak ez hainbeste, guretzat eta haientzat ona baita. Horren ondorioz, lagunak gure bizitzan influentzia asko duten pertsonak dira.\nZure benetako laguna oso azkar antzematen da. Zuk berari zerbait garrantzitsua kontatzen badiozu berak bakarrik dakiena eta norbaiti kontatzen badio, hor nabarmentzen da ez dela zure benetako laguna, zure sekretuak ez baititu gordetzen, baina zuri sekretua gordeko bazizun, hori bai izango zela benetako laguna, badakielako sekretuak gordetzen. Zuk lagun asko eduki ditzakezu, baina agian gehienekin ez zinateke emango. Nik esango nuke lagun asko edukitzea ez zela oso ona izango, zergatik denekin ongi ematen bazara, eta zuk bai kontatuko bazenio eta besteak besteari eta gero hark zuri ea zergatik ez diozun kontatu, agian haserretu egingo zen.\notsaila 29, 2012 at 2:50 pm\nBenetako lagunak laguntzen dizute arazoetan, aholkuak ematen, jolasten. Lagunek zuretaz konfidantza dute, dena kontatzen dizute.\nNire uztez lagun asko edukitzea es da oso ona, zeren eta ez dakizu zeinekin duzun konfidantza osoa\nDavid eta Daniel dio\nMomentu gogorretan laguntzen digutenak dira gure lagunik onenak. Ona da lagun asko edukitzea, bizitzan bakarrik ez egoteko, eta ondo pasatzeko.\nLagunak edukitzea oso gauza ederra da, gauza askotan laguntzen digutelako. Adibidez: eskolako lanetan, ikasketetan, momentu gogorretan, momentu onetan, ondo pasatzen laguntzen digutelako eta horrelako beste mila adibide esango ez ditugunak.\notsaila 29, 2012 at 2:52 pm\nNik ez dut lagun on bat bereziki. Denak lagunak. Nire ustez lagun asko edukitzea oso ona da, zeren eta horrela bizitzan laguntzeko hobea izango zaizu.\nMariam eta Jone dio\nBerarengan konfidantza demostratzen dudalako, ondo ematen garelako eta bera niregan ere konfidantza demostratzen duelako, inoiz ez diotelako hutsik egingo.\nBatzuetan. Guztiengan ezin delako konfidantza eduki eta guztiak ez direlako berdinak.\notsaila 29, 2012 at 2:53 pm\nBenetako lagunak momentu zailetan laguntzen dutenak dira. Adibidez: familian edo lagun artean dauzkazun arazoetan laguntzen duena. Nire ustez lagun asko edukitzea oso garrantzitsua da, bestela, oso bakarrik egoten zara eta ez duzu kaleara irtetzen larunbat eta igande gauetan. Gainera, lagunekin zure arazoetaz hitz egin dezakezu eta arazoei nola aurre egin ikasten duzu beraien azalpenekin.\nLeire Beristain eta Miren Murua dio\notsaila 29, 2012 at 2:54 pm\nGure iritziz laguna izateak esanahi asko ditu, batez ere zuri laguntzeko prest egotea beti eta egiak aurpegira esatea eta ez atzetik gaizki esaka ibiltzea, gainera, kontatzen dizkiozun sekretuak ez ditu kontatu behar eta ahal duenean lagundu egin behar du, horrez gain, berak zuregan konfiantza duela erakutsi behar dizu eta berak ere horrelako gauzak kontatu behar dizkizu. Lagun asko edukitzea oso ona da, baina beti egoten dira batzuk besteekin baino konfiantza handiagoa erakusten dizkizutenak.\nErraz antzematen da laguna den edo ez. Laguna dela jakiteko zerbait kontatu eta ez badio inori kontatzen badakizu konfidantzako laguna eta lagun ona dela. Edo baita ere triste zaudenean edo norbaiten beharra duzunean hor egoten badira, horiek bai direla lagun onak. Eta baita ere zuregatik gaizki esaka aritzen ez direnak ere edo behintzat aurpegira esaten dizuna.\nOna da lagun asko edukitzea norbaiten beharra duzunean batik bat. Edo zerbait egiteko laguntza behar duzunean: eskolako lanak, kalean zerbait egin behar duzunean…\nNerea Aguado eta Olatz Iriondo dio\notsaila 29, 2012 at 2:55 pm\nGure iritziz, lagun batek ez dizu inoiz huts egingo. Une zailetan, “benetako laguna” baldin bada, lagundu egingo dizu eta gauzei alde ona ikusten erakutsiko dizu. Beste alde batetik, “ezaguna” baldin bada, ez da une guztietan zuri laguntzen egongo, horregatik bereizi behar ditugu zein diren “benetako lagunak” eta “ezagunak”. Lagun asko edukitzea ondo dago, baina neurrian. Lagun asko ezin dituzu eduki, lagunak esku batekin bakarrik konta daitekezkeelako eta denak ez direlako beti ematen duten bezain lagun onak.\nNire iritziz lagunak edukitzea oso garrantsitsua da. Ez zaudelako egun osoa etxean eta zerbait behar baduzu benetako lagun bat beti hor egongo dela jakiteak konfidantza eta indarra ematen dizulako. Asko edukitzea hobea da koadrila bat egin, astebukaeretan kalera irten eta zerbait gertatzen bazaizu hor daude laguntzeko, gaixotzen zauri bat egiten edo horrelako edozer gauza etxera eramaten zaituzte zure gurasoei hotsegiten diete laguntzera etortzeko… lagun asko edukitzeak bere alde onak ditu baina txarrik ez, nire ustez.\nJessica Cañamero Sánchez dio\notsaila 29, 2012 at 2:56 pm\nNire iritziz “lagun” hitza pixkat handia da gure adinean. Lagun hitza benetako lagunei esaten zaie adibidez: momentu txarretan zure alboan egoten direnak, edozer gauza behar duzunean zure lagunek utzi egiten dizutunean edota arazo batean sartzen bazara laguntzeko prest egoten direnak dira lagunak baina nik ezagun asko ditut baina ez dira nire lagunak, edota eskolako adiskideak ez dira nere lagunak adiskideak baizik nik bakarrik nire lagunekin ibiliko naiz baina garrantzitsua lagunak edukitzea baino beti pertsona hortaz sinisten baldinbaduzu.\notsaila 29, 2012 at 2:59 pm\nBenetako lagunak, berez ez daude asko. Bakarrak dira hau da, imita ezinak. Lagunak edo ezagunak ordea, asko egon daiztezke. Zuk ikusi ahal duzu zein den zure benetako laguna bere amistatea prueban jarrita: Egin broma handi bat edo beste gauza bat eta bertan zurekin asko-asko haserretzen bada, bertan erakusten du ez dela benetako laguna. Baina ez dut esan nahi benetako lagunak ez direnik haserretzen, lagun bat beti haseretzen delako. Baita ere jakin dezakezu zure benetako laguna dela momentu txarretan beti laguntza emanez dagoenean zure ondoan. Lehen esan dudan bezala adiskidea bakarra dago ia beste “lagunak” zenbait kasutan oso faltsuak direlako, esan nahi dut, zurekin ondo ematen dira, baina gero laguntza behar duzunean oso azkar esaten dizute beraien laguntza zuri emateko prest ez daudela. Beraz, benetako lagun bat baduzu ez izan zoroa eta ez ezazu gal!\nmartxoa 13, 2012 at 2:53 pm\nLaguna, eta batez ere lagun mina, da norbait beti zure alboan egongo dena laguntzeko, aholkatzeko eta laguntasuna emateko.\nBaina baita ere jakin behar da lagunak aukeratzen, badirelako zenbait jende faltsua dena, eta ezagutzen dut jendea koadrila handietan ibiltzen dena baino horietako erdiarekin ez dena hitz egiten. Une batzuetan, hobeto da lagun bakarra edukitzea, benetan konfidatu dezakezuna, hamar mila “adiskide” edo “ezagun” baino…


80.979 langileri eragiten dieten 10.635 aldi baterako lan-erregulazio EAEn\n80.979 langileri eragiten diete aldi baterako lan-erregulazio espedienteek EAEn\nPublikatuta: 2020/03/25 17:30 (UTC+1) Azken eguneratzea: 2020/03/25 18:40 (UTC+1)\nBizkaia da zifra handienak dituen lurraldea, 36.706 langileri eragiten dieten 5.581 aldi baterako lan-erregulazio espedienterekin.\nEnpresa bateko langile bat. ETBko bideo batetik ateratako irudia.\nEkaineko hezkuntzako lan-eskaintza publikoa atzeratzea erabaki du Hezkuntza Sailak\n22 hildako EAEn eta bi Nafarroan, azken orduetan\n10.635 aldi baterako lan-erregulazio espediente aurkeztu dira EAEn koronabirusak sortutako egoeraren ondorioz. 80.979 langileri eragiten diete, hau da, joan den asteartean baino 17.738 gehiagori, Lan Zuzendaritzak sindikatuei eta patronalari igorritako informazioaren arabera.\nLurraldeka, Gipuzkoan 3.462 aurkeztu dira, 25.561 langileri eragiten dietenak; Bizkaian, 5.581 (zifra handienak dituen lurraldea), 36.706 langilerekin; eta, Araban, 1.592, 18.712 langileri eragiten dietenak.\nZifra horiekin, orain arte, 80.979 langileri eragin diete enpresek koronabirusaren eraginaren aurrean aurkeztu dituzten 10.635 aldi baterako lan-erregulazio espedienteek. Zenbakiek gora egin dute egunez egun, astearteko datuekin alderatuta 17.738 langile eta 1.703 espediente gehiago izan baitira.


Iñaki Hernandez IMHko ikaslea World Skills Spain probetarako prest — IMH\nIñaki Hernandez IMHko ikaslea World Skills Spain probetarako prest\n2013/01/30 01:00:00 GMT+2\nIñaki Hernandez IMHko ikaslea World Skills Spain probetarako prest Otsailaren 13an abiatuko da Madrilen lanbide heziketako estatu mailako txapelketa https://www.imh.eus/eu/albisteak/inaki-hernandez-imhko-ikaslea-world-skills-spain-probetan https://www.imh.eus/eu/albisteak/inaki-hernandez-imhko-ikaslea-world-skills-spain-probetan/@@download/image/13_hlh_skills_madril_inaki.jpg\nOtsailaren 13an abiatuko da Madrilen lanbide heziketako estatu mailako txapelketa\nIñaki Hernándezek Larraitz Urangaren lekukoa hartu du eta Eusko Skillsen urrezkoa lortu ondoren, Madrilen izango da Euskadi ordezkatzen, CNC torneaketa modalitatean.\nGoi-mailako heziketa zikloetako Fabrikazio Mekanikoko Produkzioaren Programazioa ikasten diharduen IMHko ikasle azpeitiarra da Iñaki. Iaz IMHn ikasten hasi zenean maiatzean burutu ziren Eusko Skills probetarako prestatu zen eta emaitzak ezin hobeak izan ziren. Azarotik hona lanpetuta dabil, alde batetik bigarren maila ikasten eta lanean HEZIBI alternantziako eredua jarraituz, eta bestetik Espainiako Skills probak prestatzen.\nIñakik Jon Egaña irakaslea du tutore-bidelagun. Jonek ere badu esperientzia aurreko urteetako skills lehiaketetan parte hartu baitu. “Lan fina egiten dihardu Iñakik eta ondo prestatuta iritsiko da Madrilera” ziurtatu du. Lortuko ote du Iñakik urrea eskuratzea Madrilen, Larraitzek egin zuen bezala?\nMadrilgo World Skills-ak otsailaren 13-16 bitartean antolatu dira IFEMAn, formazio azokarekin bat eginik, eta 17an sari banaketa izango da. IMHk ikasle-tutore partaidetzaz gain, aditu ordezkaritza ere izango du.\nSkillsak lanbide heziketaren sustapenerako antolatzen dira urtetik urtera eta Euskadi mailan Tknikak antolatzen ditu.\nHEZIBIren lehen promozioa prest IMHko 18 ikaslek abiatuko dute ikasi eta lan txandakatze prestakuntza azaroan, 11 enpresekin kontratua adostu ondoren.\nWorldskills Spain 2013 Lanbide Heziketaren olinpiadek estatu mailako topaketa ospatuko dute otsailean Madrilen\nEusko Skills 2012ko irabazleak Spain Skills prestatzen Spain Skills prestatzeko bidean, lehen konzentrazioa egin dute lanbide heziketako euskal ikasleek, hauen artean IMHko Iñaki Hernandez (fabrikazioa)\nEusko Skills 2012 abian: IMH taldea prest! Guztira 8 ikasle eta 7 irakasle prestatzen jardun dute maiatzaren 9-12 bitartean Ficoban burutzen ari diren lanbide heziketaren olinpiaden edizio berri honetarako.\nLanbide Heziketaren Eusko Skills 2012: emaitzak IMHko heziketa zikloetako ikasleek emaitza bikainak lortu dituzte Ficoban jokatu diren Euskadiko probetan: urrea, zilarra eta brontzea.\nLarraitz eta Cristian, lanbide heziketako skills olinpikoak, bi astez elkarlanean Madrilen lehiakide izan ziren heziketa zikloetako olinpiadetan; IMHko Larraitzi Urrea egokitu zitzaion eta Vigoko Politeknikoko Cristiani zilarra CNC Fresatzeko proban. Orain IMHn elkarrekin ikasten dihardute, batak Worlskills eta besteak EuroSkills probak prestatzen\nLanbide Heziketako Skills 2011, aitortza ekitaldiren bideoa Euskal Erkidegoko heziketa zikloetako ikasle, irakasle, ikastetxe, enpresa babesle eta agintariak elkartu dira Eusko Jaurlaritzan Euskoskills eta Spainskills olinpiadetako aitortza egiteko\nSpainSkills 2011: IMHko ikasleak podiumean Madrilen burutu diren estatu mailako Lanbide Heziketako Olinpiadetan Larraitz Urangak urrea lortu du CNC Fresa proban eta Euskadiko lehiakide onena izendatu dute. Bestalde Asier Iraetak zilarra lortu du polimekanika proban.


Ekitaldiak for 2020-10-31\nLiburuen Amuak: ‘Aitaren etxea’\nurria 31 @ 10:00 - 12:00\nLiburuen Amuak literatur taldea Karmele Jaioren Aitaren etxea liburuari buruz solasteko batuko da, Txomin Agirre udal liburutegian. 10:00etatik 12:00etara izango da saioa, Joxemari Urteagaren gidaritzapean. Saioan parte hartzeko, eman izena: UDAL EUSKARA ZERBITZUA: 94 683 36 68 edo mrey@ondarroa.eus UDAL LIBURUTEGIA: 94 683 33 43 edo liburutegia@ondarroa.eus\nLiburuen Amuak: Karmele Jaioren ‘Aitaren Etxea’\nKarmele Jaio idazlearen Aitaren etxea lana izango dute hizketagai Liburuen Amuak ekimenean, Joxemari Urteagaren gidaritzapean. Jaiok, Euskadi Literatur Saria irabazi berri du lan honekin. Sartzeko beharrezkoa izango da gonbidapena. Turismo Bulegoan eskuratu behar dira.\nUmeentzako ipuin saioa: euskal herrietako istorio gaiztoak\nurria 31 @ 12:30 - 13:30\nJuan Kruz Igerabide idazleak euskal herrietako istorio gaiztoak kontatuko dizkie 7 urtetik gorako umeei Kofradia Zaharrean. Urriaren 31an ospatzen den Arimen Gauarekin lotura duen istorioak dira, Euskal Herrian oinarrituak. Bi saio eskainiko ditu: 12:30ean eta 18:30ean.\nUmeentzako saioa: euskal herrietako istorioak\nurria 31 @ 18:30 - 19:30\nLiteratur Amuak: Gorria\nurria 31 @ 20:30 - 21:30\nBide Onera zinema\nMiren Amuriza bertsolariak eta Askoa Etxebarrieta 'La Pulga' flamenko dantzariak elkarrizketa artistikoa eskainiko dute, kolore gorria ardatz hartuta. Sarrerak Turismo Bulegoan daude eskuragarri, 4€.\nIX. Ipuin Rallyko sari banaketa\nurria 29 @ 19:00 - 19:30


IDOIA ETA ALFONSO\nTEXARTU Ehungintza Estudioa\nIdoia Abínzano Zaragüeta eta Alfonso Otal Isabella, 1987an hasi ziren euskal ehungintza tradizionaleko lanak egiten eta lehengaia aztertzen. Museo batzuek enkargatuta, jantzi tradizionalen erreprodukzioak egiten dituzte, lihozkoak gehienetan, urdin koloreko gurutze puntuz brodatutako iruditxoekin. Horrez gain, ehungintzari buruzko klaseak ere ematen dituzte.\n1999az geroztik, esklusiboki ehungintzan dihardute. Hasieran etxean aritzen ziren lanean, baina gerora Iruñako Alde Zaharrean dagoen San Francisco kaleko 10. zenbakiko lokal batean jarri ziren. Bertan, enkargatu dizkieten piezak egiten aritzeaz gain, denda bat daukate, eta klaseak ere ematen dituzte, jarduera osagarri gisa. Duela gutxi egokitu duten lokal honetan, hainbat ehungailu dauzkate ikasleentzako, eta baita zeta gaineko pintura eta ehoziria bezalako ehungintzako teknikak erabili eta irakasteko tokiak.\nTexartu, gaur egun, EHUNGINTZA ESTUDIO bat da. Ehungintzaren -edo, zehazkiago esanda, ehungintza tradizionalaren- mundu korapilotsuan 14 urteko esperientzia duen artisau talde batek osatutako enpresa bat da, Nafarroako Gobernuaren artisautza ziurtagiria duena. Nolabait, Idoia Abínzanok 80ko urteen bukaeran sorturiko artisautza tailerrari eman dioten bultzadaren fruitua da.\nTexarturen helburu nagusia, ehungintza tradizionalaren kultura berreskuratu, baliozkotu, ahal den heinean egokitu, mantendu eta zabaltzea da. Izan ere, sektorearen industrializazioaren eta, orain, globalizazioaren ondorioz, kultura hau, artisautzaren beste hainbat alderdi bezala, gizartean zeukan lekua galtzen ari zen, ahanzturan erortzeko arriskuarekin.\nKultura herrikoieko elementuak izanik, oso kontuan hartzekoak dira Texartun erabiltzen dituzten teknikak, beren gertutasunagatik, funtzionalitateagatik, edertasunagatik, ugaritasunagatik eta autonomia zein nortasunez hornitzeko gaitasunagatik. Gure idiosinkrasia markatzen dutenez, ahal dugun heinean mantendu egin behar ditugu, beren diseinuak eguneratuz eta erabilera berriak bilatuz.\nTexartun erabiltzen dituzten teknikak antzinako eta oraingo ehuleengandik ikasi dituzte, jakintza iturri horietako asko betiko galdu badira ere. Hala ere, garbi daukate uneoro produktuak hobetzeko teknikak aztertzen eta garatzen joan behar dutela, eta balio berriak bilatzen, diseinu eta materialen aldetik adibidez. Artisautza tailer guztiek aritu beharra daukate diseinu berriak sortzen eta garatzen, eta ondoren materialei aplikatzen. Ehungintzan, gainera, ezin zaie material, kolore eta ligamenduen aldetik dauden joerei bizkarra eman, baina ez da, ezta, ehungintza industriak markatzen duen aldibaterakotasunean erori behar, hain zuzen ere hori baita artisautzaren eta industriaren arteko desberdintasun nagusia. Etengabe garatzen ari den tradizioa da.


Laurent Wauquiez Les Republicains alderdiko presidenteak dimisioa eman du\n'Garaipenak kolektiboak dira; porrotak, indibidualak. Erantzukizuna nire gain hartu nahi dut. Pauso bat atzera emango dut', iragarri du telebistan eskainitako elkarrizketan.\nLaurent Wauquiez maiatzaren 26ko hauteskundeetan botoa ematen. Argazkia: @laurentwauquiez\nFrantzian, Les Republicains alderdiko presidenteak dimisioa emango duela iragarri du igande honetan, eskuineko alderdiak maiatzaren 26ko Europako hauteskundeetan erdietsitako emaitza txarren ondorioz.\nTF1 telebista kateari eskainitako elkarrizketan iragarri du albistea: "Garaipenak kolektiboak dira; porrotak, indibidualak. Erantzukizuna nire gain hartu nahi dut. Pauso bat atzera emango dut. Les Republicains alderdiko presidente gisa dimisioa emango dut".\nWauquiez 2017ko abendutik izan da eskuineko alderdiko burua, eta gaur egun Auvernia Rhône-Alpeetako eskualdeko presidentea da. Haren esanetan, alderdia berreraikitzeko ez du "oztopo" izan nahi.\nMaiatzaren 26ko hauteskundeetan, François-Xavier Bellamy zerrendaburu zuen Les Republicains alderdiak botoen % 8,48 lortu zituen, inoizko emaitzarik txarrena. Irabazlea, ostera, Marine Le Penen ultraeskuina izan zen.


Badok | Munduan egoteko modu bati kantatuz\nMunduan egoteko modu bati kantatuz\nElkarrizketa: Anari Alberdi - Ruper Ordorika\nKontzertuetan etengabe sakelakoekin argazkiak egin eta uneak grabatzen dituztenen jokabidea ez zaie oso ulergarria iruditzen Anari Alberdi (Azkoitia, Gipuzkoa, 1971) eta Ruper Ordorikari (Oñati, Gipuzkoa, 1956). Solasaldia abiarazteko gaia izan zitekeen, baina egungo Euskal Herriko kantagintzaren egile erreferentzialetako biren zeresana haratago doa. Galderak zabal planteatu zaizkie, baina estu hartu dituzte.\nKantugileak zarete. Aspaldi ez dela, jendeak alde guztietatik eta une oro estimuluak jasotzen ez zituenean, kantugileak baziren erreferentzia bat, eta bazuten zeregin bat gizartean. Besteak beste, dibertiaraztea, gauzak ezbaian jartzea eta harenak bezala bestearen sentimenduak ere azaleratzea. Funtzio horiek dauzkazue egun ere, ala aldatu egin dira?\nORDORIKA: Neure jarduna gehiago ikusten dut hizkuntzarekin lotua. Normaltasun handiz tratatu nahi dugu, baina ez da horrela. Orain gutxi egin didate elkarrizketa bat Frantziako telebista baterako, eta galdetzen zidaten zertarako euskaraz, zergatik. Dena aldatu dela esango nuke. Musika, beste hainbat alor bezala, kontsumogai bihurtu da. Orduan, esparru handi horren barruan, bakoitzak ahal duena egiten du.\nProgramatu izan zaituztete batera. Ordorikak esan izan du euskal musika guztia kaxoi berean sartzeko joera dagoela…\nORDORIKA: Lehen bai, baina uste dut jendeak jada ez duela pentsatzen euskal musika estilo bat denik. Horretaz ari nintzen. Gatazka luze bat izan da —nik hala bizi izan dut, behintzat—, baina gaindituta dago, Iparraldean izan ezik.\nANARI: Bakarlaria izateko, uste dut pixkat deserosoa izan naizela soinuarekin eta. Talde soinua dugu, eta talde bat izateko, berriz, nik, igual, pisu gehiago daukat.\nEzin zaituztela sailkatu, alegia.\nANARI: Bai, horrela sentitu izan naiz, baina ni oso gustura nago nire lekuan.\nORDORIKA: Jardunean topatzen du jendeak bere haria… Edo ez! Askotan egiten ditugu parametroak jendea, ez dakit, ergeltzat hartuta. Euskaldun jendearen portaera, kontsumitzaile moduan, erabat aldatu da. Ni hasi nintzen euskaraz kantuan, mutikotan gauza debekatuena horixe zelako: kantuan egitea eta, gainera, euskaraz. Hasieran, guztiz apologetikoa zen hastea, guztiz zerbaiten defentsan egiten zena.\nANARI: Kuriosoa da. Azkoitia bezalako herri batean, bere garaian nahiko xelebrea zen euskaraz abestea. Han aditzen ziren Matrona Impudica, Direccion Obligatoria, Golpes Bajos, JZK… Niretzat, la ostia izan zen Beckettera joan, eta «Ni puta bat naiz oihuztatu zuen» aditzea. «Zer da hau?», esaten nuen. «Hau kantatu daiteke euskaraz?», pentsatzen nuen. Ziurrenik, ia denok hasten garen bezala, imitazioz hasi nintzen. Nire kasuan, hautu oso kontzientea izan zen euskaraz egitea.\nORDORIKA: Euskaraz egiten duzu adierazi nahi duzulako; kantu bat esan nahi duzulako. Ni erabat zordun sentitzen naiz nire aurreko kantariekin. Nire aburuan ikaragarrizko aldaketa izan zen kantu zaharra existitzen zela jakitea, eta informazio iturri ikaragarria da orain ere.\nANARI: Nire etxean ez zen musikarik aditzen. [Mikel] Laboa, adibidez, ez nuen aditzen, kontra egiteagatik. Inguruan denek Bob Marley, Silvio Rodriguez eta Laboa aditzen zituzten; ba, nik batere hiru horiek. Gero aditu nuen Laboa. Hasieran, ez zen erreferentzia; hasieran, R.E.M. ez-dakit-zer aditzen nuen eta.\nAnari Alberdi eta Ruper Ordorika. (Juan Carlos Ruiz / Argazki Press)\nZuretzat, Ordorika, Euskal Herria da zure eremu naturala, baina esan izan duzu kantua ulertzea ez dela soilik hizkuntza ulertzea, musika harago doala.\nORDORIKA: Disko asko egin ditut kanpoko musikariekin, eta sentsazioa daukat harantzago noala. Euskaraz hastea bazen hautu deliberatua, ondo pentsatua, baina gerora gauza horiek beste era batera bilakatu dira. Konturatzen naiz aita zenak [Georges] Brassens entzuten zuela etxean… Aspaldi konturatu nintzen horrek pisua bazuela, ikaragarrizko kantuak zirela; konturatzen naiz ez naizela, agian, hain anglofiloa. Entzuten dituzu orain Violeta Parra eta Atahualpa Yupanqui, zaharren gauzak kontsideratzen genituenak, eta hor daude kantu gaindiezinak! Argentinarrek eta txiletarrek kanoiak alde izan balituzte, denok ezagutuko genituzkeen horiek eta tangoak, eta ez Rolling Stones eta Muddy Waters.\nANARI: Orain konturatzen naiz diskoak egiten, eta idazten-eta, zure [Ordorika] eta zuen erruz hasi nintzela [barreak]. Niretzat oso nireak ziren bi mundu elkartu ziren. Bata musika zen, eta bestea literatura. Adibidez, Hautsi da Anphora  eta Ni ez naiz Noruegako errege-ri  erreparatuta, konturatzen naiz orduan idazten ziren hitz asko oso gertu zeudela hizkuntza idatzitik. Nik neuk hori bereganatu nuen oso kontzienteki. Orain nire benetako saiakera, kantuak idazterakoan, litzateke ahozkotasunetik gertuago egotea idatzizkotik baino. Baina euskal bakarlarion artean zenbatetan imitatu dugun denok hori, zenbateko pisua eduki duen poesiak euskal bakarlarion artean… Hori beste inon ez da hainbeste gertatzen. Espainian, Leon Benaventek, Sr. Chinarrok, Los Planetasek, Nacho Vegasek, ikusten duzu beste ahozkotasun batetik heltzen dietela hitzei.\nORDORIKA: Poema on batek ez du zertan kantu on bat egin [biak ados]. Horretaz oso berandu konturatzen zara. Kantuak beste gako batzuk eskatzen ditu. Ziurrenik, poesia idatzia beste inon baino gehiago kantatzen da hemen. Urteekin, esan ahal duzu kantatuak ez izateko sortu ziren gauzak —”Fas Fatum” eta “Herdoilarena”, adibidez— bilakatu direla jendeak gogoan dituen kantuak… Tira, kantuak libertate osoa onartzen du, hori nahi du, baina bai, bada gogoeta egiteko gaia. Izan ere, horrek ukitzen du gure hizkuntzaren egoera. Hasi nintzenean, euskaraz idaztea bera gutxiren pribilegioa zen.\nKantua genero bat da bere horretan. Poesiatik edaten du kasurik onenetan; musikatik ere bai, bistan dena; baita baita beste submundu batzuetatik ere: errepikak, errimak, atsotitzak…\nSortu egin behar duzue. Nolakoa izaten da prozesua? Esperientziadunak izan arren, aurrean amildegi bat duzuela sentitzen al duzue oraindik ere?\nANARI: Bai, nik behintzat sentitzen dut. Sorkuntza zure atzetik datorren zerbait da, eta egin nahi duzuna aurrean dagoen gauza bat da, eta zu zaude erdian. Muturrarekin muga jotzea da sormena. Sufritu egiten dut…\nORDORIKA: Niretzat, zerbait oso baikorra da. Nekeza, bai, baina badakit hor nonbait dagoela bilatzen ari naizen hitz hori, urrea, eta orduan behar da ekin.\nEuforia uneak ere izango dira…\nORDORIKA: Bai, bai, ederra da-eta, mutikotatik gehien maite dudana. Auto-induljentziaren beldurra ere bada nire kasuan; non dagoen muga, non onargarri dena…\nHabiak (2000) argitaratu eta gero, Anari, aitortu zenuen ez zenuela zeure burua luzaroan Anari gisa ikusten.\nANARI: Hori disko guztiekin sentitzen dut. Ez dakit zerk eramaten nauen horretara… Sentitzen dut beste gauza batzuk gustura egingo nituzkeela.\nORDORIKA: Nik gogoa daukat jotzeko. Bakarka egin berri ditut emanaldi batzuk, eta sentsazioa daukat ikasten ari naizela. Ikasbide bat da hau. Gauero joko nuke.\nORDORIKA: Never Ending Tour bat egingo nuke [barreak].\nZuretzat, Ordorika, ogibidea ere bada sorkuntza. Presiorik sentitzen al duzu horregatik?\nORDORIKA: Ez, kontrakoa. Ez da posible-rekin  hasi nintzen gehienbat musikatik bizitzen. Ordu arte, beste lan batzuetan ibiltzen nintzen. Pentsatzen jarrita, nahiago nuke lehenago hasi izan banintz, eta gehiago ikasi izan banu musika. Oso modu positiboan hitz egin nahi izaten dut gauza hauetaz; beste alor batzuetan sartuz gero, musikarion mundua, profesionalki, azkena dela uste baitut. Halere, pribilegio bat bezala bizi dut, erabat.\nAzken 10-15 urteotan, izugarri aldatu da diskoak ekoizteko eta plazaratzeko modua. Ordorikak esaten du beti dela nekeza argitalpena. Modu batean edo bestean moldatu behar izan duzue egoera berrira? Zertan?\nORDORIKA: Etengabeko lana, erronka da. Ari gara jotzen. Baina egoera goitik behera aldatu da baldintzetan. Onartzen dut beste mundu bat ezagutu dudala, eta ez dakit zer egingo nukeen inork jarriko ez balitu nik disko bat egiteko baldintzak: sosak, estudioa… behar dena. Disko gutxiago egingo nituzke, agian, ez banu nork produzitu. Hori ailegatzen bada, ez dakit nik egingo nituzkeen edo isilik geratuko nintzatekeen…\nANARI: Egun dena da oso hibridoa. Gu, adibidez, taldekoak, orain ari gara kontzertu sorta bat egiten, diskoa, grabaketa, pagatzeko. Munduko zorterik handiena dut, talde moduan funtzionatzen dugulako. Badago bereganatutako diskurtso bat —eta igual nik ere eduki dut—, esaten duena diskoetxeak pasatu egin direla, kaka zahar bat direla, hau eta bestea egin dutela… Hemen, diskoetxe txiki batzuei —Gaztelupeko Hotsak-i, Munster Records-i, adibidez— aitortu egin behar zaie egiten dutena. Dirua arriskatzen dute oraindik ere diskoak egiten. Bai, bada jende bat diskoak autoproduzitzen dituena, baina Eusko Jaurlaritzaren diru laguntza batekin; eta badaude, era berean, diskoa argitaletxe batekin kaleratzen dutenak, diskoa haiek pagatu arren.\nORDORIKA: Literatur mundukoek-eta beren gauzak kontatzen dizkidatenean, esaten diet horiek denak ikusiak gaudela gu.\nANARI: Uste dut inportantea dela marketin ikastaro bat egitea [Ordorikaren barreak]. Asko arduratzen nau. Zertarako prest zaude zeure burua saltzerakoan? Pixka bat diva moduan gera naiteke, baina sortzailea bazara, jendeak sortzailearen atzetik joan behar du, eta ez alderantziz, haren kontzertuetara joateko. Hori, behintzat, mantendu beharko da! [umorez]. Ni ez naiz batere identifikatzen oraingo joerarekin. Edukazio kontua ere bada autobonboarena eta. Lotsa eta auzolotsa ematen dit, baina gaur egun eragiten duten faktore nagusietako bat da. Baina jendea ez da tontoa: kantuak, arteak orokorrean, bere bidea egiten du.\nGehienetan, zuek taldekideekin, beste hiruzpalau lagunekin egiten dituzue kontzertuak. Egun, ordea, joera da hirukoetara, are duoetara eta bakarkakoetara jotzea, egoerak hala behartuta.\nORDORIKA: Badakit jende asko dabilela bakarka jotzen behartuta, eta aritzen dira horretarako ez diren areto, taberna, lokaletan. Haien ikasbide bakarra da, eta benetan talentu handia duen jendea ibiltzen da horrelako baldintzetan. Iruditzen zait gauzak edozein modutara egin daitezkeela duinki; eta egin, egiten dira.\nAnariren ‘Habiak’ diskoan kolaboratu zuen Ruper Ordorikak. (Juan Carlos Ruiz / Argazki Press)\nPubliko leiala duzue.\nANARI: Baietz esango nuke.\nORDORIKA: Gure artean entzun dira musikariak kexatzen, gutxienekora ez heltzeagatik. Badakigu hori hala dela, eta lehenago ere ikusi izan dut. Ez dut uste protekzionismo sare batekin hori konpon daitekeenik. Beste garai batzuk bizi ditugu. Toreatzaileak bezalakoak gara. Lehen, joaten ziren ondoko herriraino trenez, eta han alokatzen zuten Dodge bat, taxi dotore bat, eta toreatu behar zuten herriraino horretan; izan ere, maisua ezin zen trenez iritsi zezen plazaraino [umorez].\nANARI: Hori kontatu zenidanean, pentsatu nuen musikan horretatik asko dagoela. Kultura txiki bat gara, baina askotan halako formula triunfalistak erabiltzen ditugu. Esaterako, 40 pertsona kabitzen dira lokal batean, eta sold out jartzen dute (sarrera guztiak salduta). Mesedez [umorez]! Durangoko Azokan ere gehien saldutako euskal diskoa zein izan den nabarmentzen da…\nORDORIKA: Kontua da zein eragin edukiko duen horrek gure eginkizunean eta gure ondorengoenean. Gero, prentsan bertan, esaterako, halako berdintasun nahi batekin erreakzionatzen da, espazio bera emanez oso gauza ezberdinei, inor ez baita ausartzen hierarkia bat ezartzen, protekzionismo mota hori dela-eta… Jende euskaldunak ingelesez ere abesten du. Iparraldera bazoaz herri mailako kontzertu batera, jendeak espainolez sartzen du kantu bat, bestea frantsesez… Guztiz zilegi da, baina batzuetan iruditzen zait ez ote den egiten nolabaiteko modernotasun bat adierazteko…\nANARI: Orain Belako ikusten dut, eta pentsatzen dut: «Egin euskaraz, faborez». Ruperri aitortzen diot hasi berritan euskaraz egitera biziki bultzatu ninduela. 1990eko hamarkadakook zerbait ekarri badugu, ba, ekarri dugu edozein estilo egin daitekeela euskaraz. Iruditzen zait hemen oso talde onak daudela ingelesez egiten dutenak, baina uste dut oso zaila dela, ingelesez, ariketa estilistiko hori haratago eramatea. Nik ingelesez egindako edozein gauza, baita Will Oldhamena ere, era instrumental batean bezala jasotzen dut. Ulertzen dudanak egiten dit kantuaren efektua.\nORDORIKA: Oraingo gure gizartea euskaraz hazitako jendez osatuta dago gehienbat, eta nire irudipena da askok ez dutela euskaraz abesteko behar hori sentitzen. Askok sentitzen du mugatzea dela euskaraz abestea, eta ez dagokiola bere tribuari, nahiz eta euskalduna izan. Beste aldetik, pentsatzen dut ez ote den musika, hemen, euskal kulturan, bizien dagoen arloa, literaturaren eta gainetik.\nANARI: Askotan euskara, euskal kultura, muga moduan ikusten ditugu, irteten lagatzen ez digutenak, baina nik sentitzen dut existitzen lagatzen didatena direla, hain zuzen. Kanpora ateratzen bazara, beste anabasa horretan, ez zara. Nik horrela ulertzen dut. Madrildar bati, adibidez, gazteleraz abesteak ez dio ezer ekartzen gizartean egoteko bere moduan. Nik kristoren suertea sentitzen dut, eta horrek egin egiten nau, babestu, eta ez dizkit ateak ixten.


George Sherman - Wikipedia, entziklopedia askea.\nGeorge Sherman (New York, 1908ko uztailaren 14a - Los Angeles, 1991ko martxoaren 15a) estatubatuar zinema-zuzendaria izan zen.\nNew York, 1908ko uztailaren 14a\nLos Angeles, 1991ko martxoaren 15a (82 urte)\nzinema zuzendaria eta zinema ekoizlea\nDavid Howard zuzendariaren laguntzaile-lanak eginez ikasi zuen lanbidea 1935 eta 1937 bitartean, eta bere lehen filma, Wild Horse Rodeo, 1937an bertan zuzendu zuen. Guztira, 175 film zuzendu zituen. Hasieran, 1940ko hamarraldiaren erdira arte, westernak egin zituen batez ere, baina, ondoren, genero gehiago ere zuzendu zuen, The Lady and the Monster (1944) thrillerra, eta The Bandit of Sherwood Forest (1946), esaterako. 1950eko hamarraldian, Universal etxeak kontrataturik, ospe handia izan zuen B saileko filmen zuzendari bikaina zelako. Hala ere, ez zion inoiz westernak zuzentzeari utzi, arrazismoaren aurkako zertzeladak erantsiz aldi berri honetan. Horren adibide dira War Arrow (1953), Comanche (1956) eta Reprisal (1956). 1964an, bi film zuzendu zituen Espainian: La nueva Cenicienta, Marisol antzezlea protagonista duena, eta Joaquín Murrieta superprodukzio epikoa. Ondoren, 1971n, John Wayne aktorea zuzendu zuen berriro Big Jake filmean. Bere azken lanak, berriz, telebistarako ekoizpen- eta zuzendari-lanak izan ziren.\nMultimedia: George Sherman\nAzken aldaketa 20 otsaila 2019(e)an, 08:55(e)tan


Hemen ez dago inor sobran | Gizartea | Berria\nHemen ez dago inor sobran\nBada zerbait beti irribarre eginarazten didana: langileek bat egitea beren eskubideak defendatzeko. Eta bada zerbait hunkitu egiten nauena: norbere lanpostua edo besterena defendatzeko kalera ateratzen direnen elkartasuna.\nAste honetan, Laudio elkartasunez jantzi da, traje diskretu baina islatzaile batez. Laudio kalera atera da, tinko, segurtasun botak jantzita. Izan ere, albiste samingarri bat izan da berriki: Tubacexek 129 lanpostu kenduko ditu, eta langile horietatik 95 kaleratu egingo ditu; hala, Aiaraldea desindustrializazio bidegabeko eta motiborik gabeko baten biktima da.\nLurrikara batek astindu du Euskal Herria. Ehunka langile modu masiboan kaleratzeak eragin du mugimendua: etekin ekonomikoak maximizatzea izan da enpresen helburua, enplegua suntsituta eta lana are gehiago prekarizatuta. Enpresa horietako batzuek diru publikoa jasotzen dute edo jaso izan dute Eusko Jaurlaritzatik. Astindua joan den urtearen bukaeran hasi zen, Matricerias Deuston abian jarritako erregulazio espediente baten harira, zeinak 177 langileri eragiten baitzien. Odolustea ez zen hor amaitu: GTSk 38 langile kaleratu zituen, eta 15 beste lanpostu batean jarri. Araban ere sumatu ziren dardarak. Abenduaren 1ean, Alestisek ere erregulazio espediente bat abiatu zuen, eta Miñaoko fabrikako 77 langileri eragin zien; horietatik 56 kaleratu egin zituzten. Aernnovak, berriz, otsailaren 1ean 55 langile bota zituen Berantevillan. Egun horretan bertan, ITP Aerok, beste neurririk aztertu gabe, 83 lagun kaleratu zituen Barakaldoko eta Sestaoko fabriketan. Gero eta enpresa gehiagok erabakitzen dute enplegua murriztea, eta ez dira jabetzen hemen ez dagoela inor sobran.\nIndarrean den eta moldatu beharra dagoen lan legediak babesik gabe utzita, 500 lagunek baino gehiagok lana galdu dute hiru hilabetean baino gutxiagoan. Bostehun familia baino gehiago adi-adi daude beren etorkizun lausoari begira.\nBeste lanposturik galtzea erabat onartezina den honetan, behar-beharrezkoa da 2012ko lan erreforma indargabetzea. Erreforma horrek, besteak beste, zera bildu zuen: aurrerantzean ez zela beharrezkoa izango aurrez lan agintaritzaren baimena izatea erregulazio espediente bat abiatzeko. Aurrez baimen hori lortu beharrak agian salbatuko zituen ITP Aeroko langileak, lan agintaritzak aldi baterako erregulazio bat proposatua baitzuen kaleratzeak gauzatu aurretik. Ez dakit aurretiko baimen horren bitartez salbatuko ote ziren enplegu horiek denak, baina argi daukat ez zirela horren erraz galduko.\nMartxoan, ehunka langilek frogatu digute borroka dela bide bakarra, baina bide hori eramangarriagoa dela beste enpresetako langileen elkartasunarekin eta babesarekin. Enplegua babestea horren beharrezkoa den honetan, irribarre eginarazten dit langileak auzitegietan garaile ateratzeak. Baliorik gabe geratuko ahal dira gure lurrak agortzen dituzten aldi baterako erregulazio horiek guztiak.


Biogas landarearen digestioaren kalitateko ongarriak\nNekazal Ikerketa eta Garapenerako Euskal Erakundeak —NEIKER-Tecnalia— eta Gipuzkoako Ekonek enpresak hondakin organikoak tratatzeko fabrika pilotu bat eraikiko dute, balio erantsi handiko ongarria produzitzeko. Instalazio horri esker, eraginkortasunez baliatu ahal izango da biogas-instalazioetako materia organikoa. NEIKER-Tecnaliak Arkautin (Araba) dituen nekazaritza-lurretan egingo da lantegia. 1,5 milioi eurokoa da aurrekontua, eta Europar Batasunak, CIP-Ecoinnovation proiektuaren barruan, eta ekimenean parte hartuko dute lau erakundeek finantzatuko dute: NEIKER-Tecnaliak, Ekonek Innovaciónek (produktuen balorizazioa), Blue Agrok eta Herbehereetako Colsen enpresak.Proiektuaren helburua da biogas-lantegietan digestio anaerobikoaren prozesuan sortzen den materia organikoa aprobetxatzea. Prozesu horretan, deskonposatu egiten da materia, oxigenorik gabe. Deskonposizio horretatik, biogasa eta prozesuaren ondoriozko materia —digestato deritzona— sortzen dira. Produktu hori (hondakintzat hartua, maiz) aprobetxatu nahi du NEIKER-Tecnaliak, eta kalitate handiko ongarri organiko bihurtu, ongarri tradizionalak baino hamar aldiz produktiboagoa izan daiteke eta. Balio erantsi handiko laboreetan erabili ahal izango da; esaterako, kirol-zelaietan, labore apaingarrietan, eta bereziki ahulak diren nekazaritza-laboreetan.\nNEIKER-Tecnaliaren asmoa da fabrika pilotu horrekin nekazaritza-sektoreari ingurumena zaintzen duten eta aldi berean ekonomikoki bideragarriak diren irtenbideak eskaintzeam. Egiten den ongarriaren abantailek hau dute ezaugarri nagusia: produktu ekologikoa da, mikropikor-formakoa; ongarri tradizionalekin baino kantitate txikiagoa behar da, eta mantenugaiak motelago askatzen ditu. Horri esker, kalte txikiagoa egiten dio ingurumenari.\nOngarri biologikoa egiteko prozedura honetan datza, labur adierazita: hidrolisi kimikoa deritzon prozesua aplikatzen zaio digestatoari, eta, ondoren, pikor bihurtzeko eraginkortasun handiko prozesu bat. Digestatoari (likidoa edo erdilikidoa) erreaktibo batzuk eransten zaizkio, zuntzak disolba ditzaten. Gero, pikor txiki bihurtzen dira zuntzak. Pikor txikiko produktua egiteak abantaila ugari ditu garraioari, biltegiratzeari eta erabilera praktikoari dagokienez.\nNEIKER-Tecnaliako ikertzaileen zeregin nagusietako bat hau izango da: pikor txikiek ezaugarri kimiko eta agronomiko onak izatea. Alde horretatik, bereziki garrantzitsua da NPFren (nitrogenoa, fosforoa eta potasioa) maila orekatua duen ongarria egitea. Adituek kalkulatzen dute 28.000 tona digestato inguru tratatu ahal izango direla urtero instalazioan, hots, 9.200 tona ongarri egingo direla urtean.\nKantitate txikiagoa emaitza bera lortzeko\nOrain arte aprobetxatu izan ez diren hondakin organikoak erabiliz sortuko da ongarri biologikoa.Ongarri organiko tradizionalekin baino kantitate txikiagoak behar dira, azken formulazioa laborearen eta hartuko duen lurzoruaren arabera zehaztuko baita. Elementu ongarriak pixkanaka askatuko dira, ongarri erabiliak eraginkortasun handiagoa izan dezan, eta, hala, hobeto aprobetxatuko da. Horrenbestez, txikiagoa izango da kostu ekonomikoa, lursail bera ongarri tradizionalarekin baino produktu gutxiagorekin ongarritu ahal izango baita.\nEkonek enpresa arduratuko da, NEIKER-Tecnaliarekin batera, lantegi pilotua eraikitzeaz, zentro teknologikoak Arabako Arkautin dituen nekazaritza-esperimentazioko lurretan. Herbehereetako Colsen enpresak, berriz, materiala ekarriko du, produktu organikoen digestio anaerobikoko prozesuaren ondoren, biogasa egiteko zenbait lantegitatik. NEIKER-Tecnaliak eta Blue Agrok, bestalde, ongarriaren azken formulazio egokia diseinatuko dute, elkarrekin. Zentro teknologikoak ikertuko eta egokituko du produktua, nekazaritza-etekinaren ikuspegitik, eta merkataritza-bideragarritasunaz Blue Agro arduratuko da.


Maite ezazu musika gorroto itzazu faxismoa eta arrazakeria: «Kriston martxa...» Anartz Bilbao\nBAD jaialdi bukatu berriko «Itineris apur BAD» ekimenean izan ginen iragan astean, egunerokotasunetik ihesi. Eta ekimen ibiltari berritzailearen azken atalean, ikus-entzuleak borobil batean sartu eta inguratu gintuzten antzezleek, La Pollaren «Salve» kantua ozen jarrita itzulinguruka genituela, ulu eta oihu.\nLa Polla eta enparauekin, 80ko hamarkadako punk musika betiko iltzatuta gelditu da euskaldun beti-gazte (beti gezurretan) guztion paparretan, garai hartan generamatzan txapak kamiseta beltz gristuetan bezala; bukatzear dugun hamarkada ere -hurrengoa 2011n hasten da-, askorentzat 80koaren bigarren oldarraldia baino ez izateraino. Egungo nerabe asko eta asko ere, harrigarriro, orduko doinu garratz eta herdoilduek jarri dituzte sutan, beharbada Hertzainaken «Kriston martxa zegoen...» gogoan, «... sasoi ilun haietan» ahaztuta. Bizi ez zituztenak gogoan, «garai-minez»?\nEta gurean musika ortzadarra inoiz baino koloretsuagoa sumatzen dugun honetan, inoiz baino musikari trebe eta azpiegitura egokiagoak direnean gurean, `atzera begira' jarraitzen dugu, kokoteko minez. Horrela, asteburu honetan eta Arrasaten -non bestela-, omenaldia jasoko dute oraindik ere ondo gogoan dituzten R.I.P. taldeko Portuk eta Mahomak, Carrocerias, Gorroto, Piztu Punk eta Malos Tiempos taldeen partetik eta gaztetxean. Eta Jorge Tur katalan zuzendariak aurki «Si yo fuera tú me gustarían los Cicatriz» dokumentala aurkeztuko du Bilboko Zinebi jaialdian, lan arty samarra dirudiena.\nHeltzear den Durangoko Azokara ere, «Muskaria» aldizkari gogoangarria berrargitaratua helduko da. Ez berriro martxan jarrita ez, iraganean plazaratu ziren zenbaki guztiekin osatu sortarekin baino, ordukoez hitz egiten duen zenbaki berezi bat gehituta, lehengo musikazaleek idatzia. 30 urteren buruan, hogeita hamar zenbaki gehi bat, 50 eurotan; Banizu Nizuke kultur taldearen eskutik. Eta Elkar etxeak, garaiko musika lanik `bikainenak edo' emango ditu berriro... nola eta 180 gramoko biniloan!, janari/musika zaborra alboratu eta berriro ere plateretan musika jatearen gustua berreskuratua omen dugulako: Barricada, Kortatu, Cicatriz, eta lehen aipatu dugun La Polla Recordsen lehen lanak dira tartean (gehi Mikel Laboa eta Ruper Ordorika) -batzuk dagoeneko The Sparteensek twist doinuetara ekarriak-. Ezin zerrenda bukatu Eskorbuto hilezinen 1985eko «Anti-todo» aipatu gabe, BCore zigilu katalanak berreditatu duen lana, kolore horiko biniloan -hankaz gora dauden gurutze famatuekin (Pablo Cabeza jaunak badaki zerbait honetaz)-. Eta gurutzeak aipatuta, Hertzainak taldera bueltatuko gara, Benedikto XVI. zaharra hara eta hona dabilela-eta. Lastima da horrenbeste berriztapenen artean, Jon Paulo II.a aita santua Loiolara etortzekoa zela eta, Zabala & Co.-k egin zuten «Ongi etorri Aita Santua» kantu zirikatzaile ederra entzuteko aukerarik ez izatea.\n80ak behingoz itxi eta aurrera begiratzeko -Zarama oholtza gainean da berriro-, Kortatu elkartzea baino ez zaigu falta. Fermin Muguruzak esana du, presoak etxera bueltan direnean batuko dela hirukotea. Izan dadila hemen eta orain.\nPublicado por FUCK THE RAC en 7:57